text:
WILLEMSTAD — Djabièrnè último, Kampionato Femenino 2021-2022 a yega na su gran final despues di a inisiá na dezèmber aña pasá i a tuma lugá tur djabièrnè anochi na tereno di Willemstad i tambe tereno di Jong Holland. E gran finalnan di kategoria U-17 i kategoria Senior a tuma lugá na tereno di Willemstad promé di yüli último miéntras e ekiponan kampion i supkampion di kategoria U-15 ya tabata konosí. Tur ku ta tei presente a disfrutá di partidonan yená ku emoshon kaminda nos damanan a duna tur ku tin pa bai ku e título máksimo.
Resultado final Kampionato Femenino;
E promé partido a keda empatá na 0 durante e tempu reglamentario i despues den tempu èkstra Excellence School a sa di gana ku skor di 3-1. Tur 3 gol a keda anotá pa Raengelly Keller ku alabes e ta e máksimo goliadó di kategoria U-17, miéntras Laura Lauffer a anotá e úniko di Jong Holland. Asina Excellence School a titulá e kampionnan di kategoria U-17 i Jong Holland a resultá e ekipo supkampion di e kategoria aki.
Despues di e partido final di U-17, e partido di kategoria Senior a tuma lugá kaminda Hubentut Fortuna a gana Vesta ku skor di 1-0 ku gol anotá pa Shadé Desir. Asina e ekipo di Hubentut Fortuna a titulá kampion di kategoria Senior miéntras Vesta a resultá e ekipo supkampion.
Despues di e tremendo partidonan aki Komishon Femenino huntu ku miembronan di direktiva di FFK a hasi entrega di e trofeo i medayanan na e ekiponan kampion i supkampion pa Kampionato Femenino 2021-2022.
Premiashon Femenino;
Kategoria U-15
Kampion: Jong Holland
Supkampion Centro Juve
Kategoria U-17
Kampion: Excellence School
Supkampion: Jong Holland
Kategoria Senior
Kampion: Hubentut Fortuna
Supkampion: Vesta
Komishon Femenino i FFK ta felisitá tur e ekiponan aki i ta gradisí tur hungadó, entrenadó, mayor, rèfri i tur ku a kontribuí di un manera òf otro pa kampionato aki ta unu eksitoso!
WILLEMSTAD — Despues ku wikènt último Kampionato Hubenil a konosé su gran final, awor ta toka turno pa nos damanan mustra kiko tur nan tin aden. Esaki lo tuma lugá durante e gran final di Kampionato Femenino 2021-2022, ku lo inisiá for di mitar di 7 di anochi na tereno di Willemstad.
Mañan, promé di yüli 2022 nos lo konosé e ekiponan kampion i supkampion di Kampionato Femenino 2021-2022 pa kategoria U-17 i kategoria Senior. Jong Holland, Excellence School, Vesta i Hubentut Fortuna ta den e kontienda i lo batayá pa optené e kopa di kampion pa aña 2021-2022. Despues di kada partido Komishon Femenino lo hasi entrega di e premionan na e ganadónan korespondiente huntu ku e ganadónan di kategoria U-15 ku ya ta konosí; Jong Holland (kampion) i Centro Juve (supkampion).
Skema final Kampionato Femenino;
Komishon Femenino ta deseá tur e ekiponan ku a klasifiká pa e gran final hopi éksito i ta invitá pueblo di Kòrsou kompletu pa bin apoyá nos hungadónan i mira kiko tur nos damanan tin aden durante e gran final di Kampionato Femenino 2021-2022!
Entrada ta kompletamente grátis!
WILLEMSTAD — Dia 26 di yüni próksimo Fundashon Desaroyo Buena Vista (FunDeBu) ta organisá un ‘mini olimpiada’ titulá: “Kompetí i dibertí, pasobra deporte ta dushi”.
FunDeBu ta un fundashon ku primordialmente ta organisá aktividat-/eventonan sosial i deportivo ku ta kontribuí na desaroyo di tantu nos hóben- komo adultonan.
Praktiká deporte ta kontribuí na kurpa i mente sano. Ademas deporte ta uni hende i trese union den pais.
Basá riba e filosofia aki nos ta organisá i kordiná e dia di deporte na vèlt di Buena Vista i den skol Juan Pablo Duarte. Tur esaki ku kolaborashon di e diferente federashonnan di deporte.
Nos lo transformá e aria den unu olímpiko.
Nos aspirashon ta pa riba e dia en kuestion, bishitantenan sera konosí ku e diferente ramonan di deporte na Kòrsou. Ademas federashonnan por propagá i duna informashon spesífiko di nan ramo i asina purba motivá i konvensé hóbennan pa afiliá na un tim. Pues un oportunidat di “ganá-ganá”.
Mas o ménos 13 diferente federashon di deporte lo partisipá riba e dia aki. Nan ta garantisá presentashon na nivel haltu di parti di nan deportistanan.
E siguiente ramonan di deporte lo partisipá n’e evento aki:
- ‘Denksporten’: Dam, Dominó, ‘Schaken’
- ‘Vecht-/Zelfverdedigingsporten’: Yudo, Karate, Taekwondo
- ‘Balsporten’: Futbòl, Basketbal, Ping Pong, Bola’s
- Atletismo: Maratòn, ‘Hardlopen’ Triatlon
- Subi flie
WILLEMSTAD — Djasabra 4 di yüni 2022 Federashon Deporte i Olímpiko Kòrsou (FDOK) a tene su apertura di e luna di kolekta pa deporte ku a tuma lugá riba Brionplein.
Presidente di FDOK sr. Rignaal “Jean” Francisca a habri e atardi ku un diskurso den kua e la informá ku meta di e kolekta aki ta pa rekoudá fondo pa diferente proyekto i plannan ku FDOK tin pa engrandese deporte aki na Kòrsou. Tambe miembronan di direktiva FDOK huntu ku Komishon di kolekta pa deporte a hiba palabra.
Riba e dia aki tabatin 13 federashonnan miembro di FDOK ku tabata presente kaminda nan a duna demostrashon i informashon di nan deporte. Curacao National Anti-Doping Organization (C-NADO) tambe a uni pa duna splikashon di Anti-doping.
E ambiente tabata unu deportivo i sosial kaminda henter famia por a bishita.
Tabatin músika pa entretené e públiko presente.
FDOK ta yama un danki special na Minister di Ekonomia Sr. Ruisandro Cijntje i tambe na Parlamentario Rennox Calmes ku tabata presente i a duna aporte na e proyekto.
Despues di e apertura di dia 4 di yüni, direktiva i miembro nan di FDOK ta hasi uso di e oportunidat aki pa pidi Pueblo di Kòrsou pa sigui duna nan aporte durante e luna di yüni aki.
Diferente deportista / atleta i tambe coach i dirigentenan di deporte lo ta presente na diferente sitionan, aktividatnan i establesimentunan na Kòrsou ku e buzonnan pa asina komunidat kompletu por hasi su donashon durante di e luna aki.
Bo por hasi bo donashon tambe via di kuentanan bankario di FDOK:
EKUADOR — Ayera Korsou a hunga su di 3 wega den e kampionato sur amerikano di softbol femenino senior. Den e wega Korsou a kai vensi ku skor di 5 pa 3 den extra inning.
Awe nos ta bai nos di 4 wega kontra di Brasil e ora di wega ta 11:40 AM.
WILLEMSTAD — Djadumingu 5 yüni 2022, Curacao Youth Chess Institute a organisá su kompetensia eskolar di ahedres anual dedika na memoria di e baluarte sr. Omalio Merien (dfm) kende durante su bida a duna un aporte grandi na desaroyo i promoshon di ahedres aki na Korsou.
Hopi ta esnan ku konese sr. Omalio Merien komo inisiado di e karnaval organisá ku nos tur konose awendia, pero poko sa ku sr. Merien su gran pashon tabata e wega noble di ahedres. Sr. Merien tabata praktika ahedres na di klup di ahedres Capablanca unda e a fungi entre otro komo presidente di direktiva. Na final di añanan ‘70 Omalio Merien a lanta su skol ‘Agedres na plaka chiki’ pa mucha i den dekada ’80 sr. Merien tabata organisa hopi torneo di reto pa tantu hoben komo adulto na SDK. Tambe sr. Merien a kuminsa na febuari 1981 ku su programa di televishon ‘Agedres na paka chiki’ ku a pasa mas ku 10 aña largu tur siman na TeleCuracao. Mirando e aporte grandi di sr. Omalio Merien na desaroyo i promoshon di ahedres na Kòrsou, Curacao Youth Chess Institute a dedika e torneo eskolar 2022 na su honor.
Na e torneo eskolar 2022 a partisipa un total di 46 alumno di 21 diferente skol. Entre e 46 alumnonan ta tin tambe 4 ahedresista di Liseo Boneriano ku tambe a bin Kòrsou spesial pa por partisipa. E kompetensia di ahedres a keda organisá den dos grupo apart pa separa alumnonan di skol di fundeshi for di e alumnonan di skol avansa. E hobenan a bataya fuertisimo durante 5 buelta di 10 minut pa banda den nan respektivo grupo i e resultado di weganan a mustra un diferensia di skor minimo na final. Mester a aplika sistemanan di tie-break den ambos grupo pa por a saka e siguiente resultadonan:
Grupo di skolnan avansa overall:
- Rishab Anandbadoer Radulphus College 4 pto
- Dylan Léañez Vespucci College 4 pto
- Johan van Delden Juan Pablo Duarte 4 pto
Grupo di skolnan di fundeshi overall:
- Jie-Peng Wu Marnixschool 4.5 pto
- Björn Elisa Vigdis Jonckeer Mensing 4.5 pto
- David Augusta Marnixschool 4 pto
Miho damitanan di skolnan avansa:
- Diantheley Pourier Gouverneur Laufferschool 4 pto
- Esther Carolina Marnix VSBO 2 pto
- Tamaris Pikeur Liseo Boneriano 1 pto
Miho damitanan di skolnan di fundeshi:
- Liana Pieter Prins Bernardschool 3.5 pto
- Sharidania Suart Glorieux College 3 pto
- Chalendriënsley Cristina Kolegio Iris Bruyning 2 pto
Sr. Gibi Merien kende ta ruman di e baluarte Omalio Merien a representa famia Merien, kendenan a soru pa e bunita trofeonan pa ganadornan, i a entrega e premio na e ganadornan overall di skol di fundeshi i ganadornan overall di skol avansa.
Curacao Youth Chess Institute ta felisita e ganadornan i ta enkurasha tur nos hoben ahedresistanan femenina pa kuminsa prepara pa un gran kompetensia femenino ku lo tuma luga djis despues di fakansi grandi.
EKUADOR — Djasabra dia 4 di yuni Korsou a sali ku su prome wega kontra Peru nos a perde ku Skore di 5 pa 1. Picher Perdedor tabata Leonela Elisabeth miho Bate Maximiliana THAIMA 2-1.
Dia 5 di yuni nos a topa e ekipo Argentina 21. Bou di lansamentu di J’Dah Girigorie nos a blankia Aregentina 21 ku skore di 8 pa 0 Picher ganador J”Dah Girigorie miha bate Jandely RICARDO i Anias Piar di 2-2
WILLEMSTAD — Federashon Deporte i Olímpiko Kòrsou (FDOK) ta organisá pa promé bes luna di kolekta pa deporte. E meta di e kolekta aki ta pa rekoudá fondo pa diferente proyekto i plannan ku FDOK tin pa engrandese deporte aki na Kòrsou. E luna di kolekta pa deporte lo tuma lugá den henter e luna di yüni. Lo kuminsá ku un apertura ofisial riba 4 di yüni 2022 i lo terminá ku un klousura riba 30 di yüni 2022.
Siman Olímpiko Korsou
Un di e proyektonan ku FDOK tin programa ta e siman Olímpiko Kòrsou 2022 ku ta pone pa tuma lugá di 24 pa 31 di yüli próksimo. Meta di e proyekto aki ta pa krea un esfera olímpiko na kòrsou kaminda kada federashon lo organisá nan propio kompetensia lokal den un esfera estilo Weganan Olímpiko. Tur esakinan bou di guia i kordinashon di FDOK i den “partnership” ku FDDK.
Plan di desaroyo di topsport 2022 – 2026
Tambe FDOK ke ehekutá e plan di desaroyo di topsport ku tin komo meta pa den un término kòrtiku, medio largu i tambe largu krea deportistanan ku por destaká riba nivel internashonal i asina posishoná Korsou den e tòp 15 na e Weganan Sentro Amerikano i Karibe 2026 ku lo tuma lugá na Sto. Domingo.
Plan Stratégiko 2022-2024
FDOK huntu ku stakeholders ku yudansa di Innovatie & Ontwikkeling Adviesbureau a traha riba un plan stratégiko pa e temporada di 2022 pa 2024.
Pa hasi e proyektonan ariba menshoná posibel i kumpli ku e plannan, FDOK a bini ku diferente manera pa generá fondo. Un di e manera nan aki lo ta den forma di un luna di kolekta.
Apertura di e luna di kolekta pa deporte ta tuma lugá djasabra 4 di yüni 2022 di 3‘or di atardi pa 7ór di anochi riba Brionplein. Lo bai tin músika pa entretené e públiko presente. Lo bai tin tambe diferente federashonnan miembro di FDOK ku lo ta presente pa asina duna informashon di nan deporte. E ambiente lo ta unu deportivo i sosial kaminda henter famia por bishita.
Pueblo di Korsou por duna su aporte den e siguiente formanan:
- Riba djasabra 4 di yüni por akudí na Brionplein pa depositá bo kontribushon.
- Despues di e apertura di 4 di yüni, diferente deportista/ atleta i tambe coach i dirigentenan di deporte lo ta presente na diferente sitionan i establesimentunan na Korsou ku nos buzonnan pa asina komunidat kompletu por hasi su donashon durante di e luna aki.
- I si ta deseá di hasi un donashon via di kuentanan bankario di FDOK, esaki tambe ta posibel riba kuenta MCB: #22791707 i BDC: #33107701.
FDOK ta hasi un petishon na henter pueblo di Korsou pa kontribuí pa asina konhuntamente nos sigui yuda engrandese deporte riba nos isla.
Di antemano danki i FDOK ta konta ku boso sosten.
WILLEMSTAD — Komo parti di e proyekto ku nos di Curaçaose Softball Bond (CSB) a start na aña 2017 di kual nos a titulá Kampion na aña 2019 di e Torneo Sur Amerikano Femenino Señor na Ekuador, nos a bolbe haña invitashon pa partisipá den e magno evento aki. Komo ekipo kampion di e lastu kompetensia e organisadónan di e torneo a hasi un apelashon fuerte pa Kòrsou su ekipo Nashonal Femenino pa nos bin defendé e título di Kampion di sur Amérika na Argentina; E torneo lo tuma lugá e aña aki 2 di yüni pa 12 di yüni 2022 na Buenas Aires Argentina.
Despues di un preparashon intensivo a yega e ora pa nos selekshon subi avion pa bai Argentina. Na Argentina 4 miembro mas lo djòin e grupo ku a sali for Kòrsou pa kompletá 16 hungadó. Djaweps 2 di yüni 2022 pa 10or AM nos lo reuní e hungadónan na airopuerto pa saka un foto promé ku nan subi avion. Nos ta konta ku Bo(so) presensia.
WILLEMSTAD — Hopi tabata e rumor nan rondoná tras di e desishon ku Roderick Bernadina AKA Mozzy lo tuma, en konekshon ku su karera den nos kampionato di beisbòl dòbel A 2022. Despues ku e la bira liber, bastante organisashon a aserk’e pa e join nan, pero nos ta sumamente kontentu di anunsiá ku Mozzy a disidí di keda kas.
Pa nos gran siguidó nan di beisbòl Mozzy sigur no tin mester di masha introdukshon. Pa hopi aña e la bin ta profila hopi bon den nos liga di dòbel A i tambe a forma parti di nos Selekshon aña pasa kaminda nan a bai ku e título máksimo den e kampionato di Caribbean Cup 2021.
Pa nos di Royal Scorpion ta un plaser enorme di por siguí konta ku su sosten pa e próksimo aña nan. Awor si nos por bisa ku nos ta kla pa temporada 2022 ranka sali pa nos bringa pa nos título di kampion e aña aki i tambe aña nan benidero.
Nos ke invitá tur fanátiko i miembro di Royal Scorpions pa siguí nos riba nos red nan social i keda pendiente pa mas informashon, anunsio i vários tremendo aktividat ku tin den tapara pa tur fanátiko i miembro.


c: text/html

text:
Diamars awor ta wega final pa dicidi ken ta bira campeon!
ORANJESTAD, Aruba – Diasabra anochi a tuma luga e di 2 wega di final di e campeonato 2016-2017 di Division Honor di Arubaanse Voetbal Bond. S.V. RCA a bay cu e victoria riba Deportivo Nacional, un wega cu a termina 6-2. E team di Solito a yega stadion determina pa gana y asina a pusha pa un di 3 wega, cu lo bira tambe e ultimo wega den e sistema di “Best out of 3”.
Desde comienso ambos team tabata determina pa gana, ya cu ambos ta bou presion. Desde trempan e prome dos gol a cay pa asina e wega a empata. Deportivo Nacional a termina cu 2 gol, mientras cu S.V. RCA a bay contento cu e victoria di 6 gol na fabor. Hungadonan cu a anota gol pe anochi aki tabata Cristian Siniestra, Ronald Gomez cu 2 gol, Hugo Robert, Steven Rua y Glenbert Croes. Cu e victoria aki siguiente wega lo tuma luga diamars awo.
Presidente di AVB, Ing. Richard Dijkhoff tabata contento cu e resultado di e wega. Un publico grandi a presenta na stadion pa mira kico lo a pasa durante wega. “Tur hende a biba cu e wega y RCA a bin pa gana, mientras Nacional a bin cu e pensamento pa gana”, Richard Dijkhoff a expresa. Na comienso Nacional tabata domina pero despues e wega a bira pareu ya cu ambos team tabata empata. Pero RCA a busca pa hunga duro y a bay cu e victoria.
Director Tecnico di Deportivo Nacional, Dreyer Bracho no tabata contento cu e resultado y ta sinti cu e aliniacion cu nan a bin cun’e no a funciona manera cu nan tabata kier. Henter e team a faya durante e wega y awo nan lo prepara mas duro pe wega final pa asina bay cu e victoria contra S.V. RCA. “Boso lo mira un Nacional diferente di loke nos a hunga. Nos a cay den hopi trampa y nos no a duna di nos manera mester ta. Durante e siguiente wega nos lo ta completamente otro”, Dreyer Bracho a splica.
Coach di SV RCA, Juan Valdez, a remarca cu diamars e hungadonan no por a domina e hugada y Nacional a probecha di e erornan, pero diasabra anochi si S.V. RCA a hunga pa bay cu e victoria. E parti di defensa a bay bon pero no manera cu nan tabata kier pasobra toch 2 gol a cay.
Ta invita tur hende pa diamars awor yega stadion trempan pasobra esaki lo ta e wega final. Si e resultado ta empata na di 90 minuut di wega, lo hunga tempo extra na cada banda y si ainda e ta empata, lo bay over na tiramento di pinalti. Na final di e wega lo tin un campeon cu lo bay cas cu e trofeo di Campeon di liga Division di Honor 2016-2017.
A funda Arubaanse Voetbal Bond na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e muchanan, hoben, hende muhe y adultonan. E ta responsabel pa sanciona e refereenan y e torneonan di futbol organisa pa mayoria liga. Nan oficina ta situa den Compleho Deportivo Frans Figaroa na Noord.

robotstxt: allowed

filter: keep


text:
Tanki Leendert – Diahuebs mainta algo prome cu 11’or y mey, polis y ambulance ta wordo manda na altura di Digicel na Tanki Leendert, pa un persona cu lo a haya ataca den auto. Asina e prome informenan tabata bisa.
Home Uncategorized Homber di edad ta bruha y ta primi trot dal contra dos...
Homber di edad ta bruha y ta primi trot dal contra dos auto staciona
Na yegada di tanto ambulance y polis nan ta haya un Toyota Tercel pega contra dos otro auto.
E chauffeur no lo a haya ataca, pero aparentemente e lo a bruha y a primi trot y dal un auto Toyota y un Suzuki.
Personal di ambulance a cana cune y ela subi den ambulance pa asina e por wordo controla.


text:
Kòrsou ahinda sin staf tékniko pa Kopa ABCS
Tokante staf Informe ku nos di WDBSPORT a logra haña ta bisa ku no tin nada konkreto tékniko ku mester dirigí nos selekshon durante Kopa ABCS ku ta tuma luga na Aruba. Esaki sigur ta algu di atenshon mirando ku mester prepará i ahinda no ta mirando esaki tuma luga. E Kopa ABCS ta tuma luga entre 11 pa 13 di mei próksimo kaminda nos selekshon lo ta forma pa hungado nan di nos futbol lokal. Ban wak kiko lo bira e siguiente desaroyo pa ku e parti di selekshon ku lo representa Kòrsou kaminda esaki lo mester sirbi pa asina duna nos futbolista nan lokal e oportunidat di representa nos internashonalmente.


text:
Awe dialuna 5 di october 2020 ta recorda cu exactamente 45 aña pasa e locutor y maestro di ceremonia, Lenny Denz, a cuminsa cu su carera oficial den e mundo di radio y farandula. Esaki tabata na aña 1975 a traves di e emisora Voz di Aruba. Hopi a conoce Lenny uzando nombernan manera ‘Big Brother Lenny’, ‘The Friendly Giant’ of ‘Papa Bear’ a traves di diferente emisora radial na Aruba. Ademas di Voz di Aruba por a sintonisa e diferente programanan popular di Lenny a traves di Radio Carina, Cool FM, Massive FM y Fresh FM. Combinando un voz sumamente potente cu contenido profesional tur Lenny su programanan tabata gosa di un sintonia grandi.
Pa celebra e logro grandi aki, awenochi dia 5 di october 2020 lo tin un programa special conduci pa Lenny su yui mayor Mark Benson Denz. E programa lo entrevista Lenny y tambe diferente colega cu a traha cu ne den pasado. Aki lo repasa un parti di e 45 añanan di experiencia den radio pero tambe como maestro di ceremonia. E programa lo ta pa 9 or di anochi via e facebook page di 24ora.com y tambe via Cool FM 98.9.
Lennny na radio bieu
Den añanan 70 ora cu Lenny a regresa for di su estudio di maestro di scol el a bay haci un test di voz pa traha na Radio Antiyana. Aki su voz a resalta pero debi cu Lenny tabata biba na Oranjestad, e suma cu lo a paga lenny no lo yega pa e bin te San Nicolas tur dia. Pa e motibo aki a acerca Sr. Arends di Voz di Aruba pa asina e por cuminsa cu un programa. Despues di e mesun tipo di test Sr. Arends a tuma Lenny na trabou. Na comienso Lenny tabata papia ingles den su programanan. Aki Lenny a cuminsa cu e.o, e concepto di regala premio durante e diferente weganan radial cu e oyente y tambe cu un formato di radio cu ya tabata conoci pero na Europa.
Despues di algun aña Lenny a muda pa e emisora Radio Carina FM cu tabata transmiti via 97.9. Aki Lenny a traha durante mayoria di su carera radial. Algun di e programanan popular tabata un programa den oranan di mainta unda cu e tabata lanta hende for di soño tocando musica country. Otronan tambe Roots, Rock, Reggea Rub-A-DuB, The Candle Light Show y The Big Brother Lenny Show. Cu The Big Brother Lenny Show e oyentenan por a hunga weganan manera ‘Mas o Menos’ , ‘Quiz Caribense’, ‘Ni Si Ni No’ etc. Un di e premionan mas popular tabata e popular bucket di galiña di un restaurant conoci. Un otro programa cu durante e prome añanan e oyentenan no tabata sa kende ta tras di e stem tabata e programa cu ‘Oom Adriaan’. Lenny tabata cambia su stem pa stem di un homber di 90 aña di Surnam y tabata hopi popular tanto bou di localnan den nos comunidad como e comunidad di Surnam.
Lennny na radio bieu
Lenny a traha pa diferente aña tambe na Cool FM hunto cu Alex Ponson. Ponson porcierto a cuminsa yuda Lenny den añanan 90 na Radio Carina. Pues for di alumno di Lenny, Lenny a bin cu Alex su mesun emisora. Despues a traha un tempo cortico tambe na Massive FM cu programanan na Ingles y Fresh FM na Hulandes. Lenny no tabata conoci solamente pa su trabou na radio, cual por cierto oficialmente tabata un hobby di dje. Esaki ta debi cu e tabata meneer di scol na John F Kennedy School y despues a traha na Ensenañsa pa Empleo. Tambe Lenny a fungi na varios ocasion como maestro di ceremonia pa diferente evento manera Calypso y Roadmarch, Bon Bin Festival y otro eventonan importante. Cu su voz unico e tabata hala atencion di henter e publico. Specialmente cu su trabou durante Calypso y Roadmarch Gobierno di Aruba recientemente a otorga un reconocimento special na Lenny.
Mark Benson and Lenny
Den e programa cu lo pasa dialuna anochi pa 9 or lo tin tambe diferente entrevista cu Ruben Garcia, Jubi Naar, Alex Ponson y Mieckey Gravenhorst. Nan tur a yega di traha di cerca cu Lenny na diferente momento. Lenny mes tambe lo conta varios experiencia bunita durante e 45 añanan y un proyecto nobo cu su voz na Europa. Famia, amigonan, coleganan, oyentenan y tur otro ta desea Lenny Denz un Pabien Grandi cu e logro aki! 45 aña den e mundo di farandula!


text:
Torneo ABCS
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Torneo ABCS ta un torneo di futbòl anual entre e selekshonnan nashonal maskulino di Aruba, Boneiru, Kòrsou i Sürnam. Segun Louis Giskus, presidente di e Federashon di Futbòl di Sürnam, e propósito di e torneo ta pa fortifika e lasonan entre e paisnan karibense ku ta papia hulandes.[1] E organisashon ta rotativo entre e federashonnan di futbòl ku ta partisipa.
E torneo 2022 di dia 24 pa 27 di novèmber na Kòrsou lo ta e di shete edishon.[2]
Ora despues di 90 minüt e partido keda empatá, no tin extenshon sino ta kontinua inmediatemente ku penalty.
Resúmen históriko[editá | editá fuente]
Título pa partisipante[editá | editá fuente]
Aña den kursivo ta indika e torneo den kual e ekipo tabata hunga na kas.


text:
Despues di warda hopi aña, porfin ta asina leu, nos hòspital nobo tei: Curaçao Medical Center. Un hòspital state-of-the-art ku un kuido médiko spesialisá amplio.
Kuido di pashènt den Curaçao Medical Center ta sentral i koordiná, esaki ta nifiká ku tur aktividat den e hòspital ta konektá na otro pa kual motibu e pashènt ta haña un kuido optimal i integral. Di e forma akí ta krea espasio pa apliká alternativa konfiabel i medisina adishonal tambe. Dor di esaki Curaçao Medical Center ta e ofresedó di mas importante di tantu kuido médiko spesialisá komo kuido klíniko altu na Kòrsou.
Ademas nos ke traha di forma sostenibel, kumpli ku e eksigensianan internashonal di kalidat i normanan di seguridat den kua e pashèntnan i seguridat ta para sentral for di un posishon finansiero saludabel pa aportá aktivamente na kontinuashon di desaroyo di Kòrsou.
Aparte di esei nos ta realisá algun funshon altu pa kuido klíniko manera hematologia – onkologia, radioterapia, sirugia neurológiko/ neurologia, laboratorio di kateterisashon, kuido neonatal intesivo i kardeologia pa mucha.
Den e hòspital nobo nos ta traha ku ruta pa asina hasi e proseso pa bo por yega na un departamento mas fásil. Si dado kaso bo bishitá hòspital pa un tratamantu òf pa un atmishon e ora ei bo mester sigui un ruta pa por yega na bo departamento.
Mishon
Nos Mishon ta pa brinda kuido hòspitalario di kalidat haltu pa Kòrsou i nos region.
Nos slogan ta ‘Sirbi ku Amor’. Nos ta traha ku amor i respèt pa restourá, mantené i fortifiká e kalidat di bida di nos pashèntnan.
Nos vishon
Nos ta duna kontenido na nos mishon komo hòspital general ku atenshon hospitalario básiko i di nivel altu. Alabes nos tin atenshon pa diferente disiplina ku un kuido nunka bisto aki na Kòrsou i ku ta duna edukashon médiko i ta hasi tambe investigashon sientífiko.
Nos ta aspirá pa por tin un bon kooperashon i sinkronisashon ku:
- Otro hòspital den region i na Hulanda
- e promé liña (dòkter di kas i partera)
- i tambe e di tres liña manera e kuido na kas i kasnan di kuido.
Den kooperashon ku Advent Hospitaal nos ta ofresé e komunidat di Kòrsou un pakete kompletu di kuido médiko spesialisá. Ademas Curaçao Medical Center tin un aliansa ku sentro médiko universitario, entre nan e Universitair Medisch Centrum Groningen i Erasmus Universitair Medisch Centrum na Hulanda i tambe ku e Fundación Cardioinfantil na Bogotá, Colombia.
Embahador di Amor
Nos embahadornan ta engrandesé e kuido na nos pashèntnan i nan famia. Komo parti di nos tim di CMC, e embahador ta asistí e staf profeshonal (enfermera i médikonan) pa garantisá ku e komodidat di e pashènt, su famia i bishitante ta keda realisá durante su hospitalisashon. Si un pashènt tin pregunta, feedback òf un keho ku e no tatin e oportunidat pa duna un enfermera òf un dòkter, semper e por akudí na e ‘Embahador di Amor’.
Boluntario
Boluntario na CMC
Nos boluntarionan ta un parti vital di e mishon di CMC pa brinda e mihó kuido na tur pashènt. Danki na e dedikashon di nos boluntarionan, nos por realisá e prioridat di CMC, ku ta pa pone e nesesidat di e pashènt na promé luga.
Tur dia boluntarionan di tur edat ta pasa varios ora ku pashènt i bishitantenan den CMC. Boluntarionan ta hunga un ròl esensial den e diferensia pa pashènt i bishitantenan. Nan ta laga e pashènt i bishitante sinti’é na kas i ta brinda servisionan ku otro ora lo no ta disponibel.
Bo ke bira un boluntario na CMC?
Trabou di boluntario ta yenabo ku un sentimentu di satisfakshon enorme. Den e proseso di duna, lo bo risibí hopi mas. Pa nos hòspital, kaminda nos tin atenshon amplio pa nos pashèntnan, nos ta buskando individuonan ku nos por konta riba dje, ku tin kompashon, komprenshon, bon abilidat komunikativo i por hasi tur tarea den nan area di servisio. Tin hopi oportunidat, inkluso asistí pashènt i nan famia, duna informashon i ta un fuente di motivashon na kada momentu ku un persona mester di esaki.
Personanan di tur ámbito di bida ta hasi trabou di boluntario na CMC. Serka nos nan ta eksperiensiá kompaño i un sentido di satisfakshon den e proseso di yuda otro, kumpliendo ku e balor primario di CMC: e nesesidatnan di e pashènt ta na promé lugá.
Tuma kontakto ku nos na communication@cmc.cw pa mas informashon.
Por fabor manda bo informashon pa bira un boluntario na CMC:
Trahadó den kuido médiko ku ke regalá tempu durante e krísis di COVID.
Boluntario general ku tin 3-4 ora pa siman pa dediká den un término mas largu na CMC. Trabou ta enserá guia pa pashènt.


text:
WILLEMSTAD- 9 di ougùstùs 2021 – Ofisina di Turismo di Kòrsou (CTB) ta raportá un kantidat di 34.212 turista di estadia pa luna di yüli. Ku e kantidat di turista di estadia aki, luna di yüli 2021 a logra 92% di e kantidat registrá na yüli 2019 esta promé ku pandemia. Na yüli 2019 un total di 37.249 turista di estadia a keda risibí. E logro remarkabel aki tabata posibel dor ku Hulanda kual ta nos merkado ku ta produsí mas mihó a kibra rèkòrt den prestashon. Kòrsou a risibí 22.249 turista for di Hulanda na yüli 2021. Esaki ta promé biaha ku Kòrsou a risibí riba 20 mil turista di estadia for di Hulanda den un luna so.
Na yüli, un kantidat di 25.100 turista di estadia a bishitá Kòrsou for di Europa. For di Hulanda nos a risibí 22.249 turista, 1.032 for di Alemania i 776 for di Bèlgika. Di e turistanan europeonan, 53% a keda den un ‘resort hotel’ (esta hotèl grandi, chikí i bùngalo) na luna di yüli. For di Estádos Unídos un kantidat di 5.194 turista a bishitá Kòrsou na luna di yüli. Di e turistanan merikano, 71% a keda den un ‘resort hotel’. For di region di Sur Amérika un total di 1.532 turista di estadia a bishitá Kòrsou, 39% ta prosedente di Colombia miéntras 22% ta prosedente di Brazil. For di Karibe un total di 1.627 turista di estadia a keda risibí na yüli. Mayoria di e turistanan aki ta prosedente di e paisnan den Reino Hulandes.
Na luna di yüli un total di 6 barku krusero a bishitá nos pais ku un total di 7.630 turista krusero.
“Ku riba 34 mil turista di estadia kual ta ya kaba 92% di e kantidat registrá na yüli 2019 esta promé ku pandemia, por bisa ku rekuperashon den kantidat di turista a kue forsa. E desaroyo aki tabata posibel dor di e bon kolaborashon ku stakeholders lokal i tambe ku nos partnernan internashonal den e merkadonan prinsipal. Miéntras nos ta sigui traha huntu nos ta mira padilanti riba kontinuashon di e tendensia positivo aki”, asina CEO di CTB, Paul Pennicook a remarká.


text:
Willemstad- E kompania Air Belgium ta ofrese biaheronan e opshon pa biaha di Kòrsou pa Charleroi na Belgika, pero tambe pa e isla di Karibe Franses, Martinique.
Esaki ta bira posibel dor di e manera di bula di Air Belgium, ora ta trata di su buelonan pa Kòrsou. Ambos ora di bai, i ora di bin, e buelonan ta pasa Martinique. Esaki ta hasi posibel pa biaheronan kumpra ida i buèlta pa e isla di Martinique. Air Belgium ya ta promoshonando e pasashinan aki riba medionan soshal, pa un prèis di masomenos 400 dòler, inkluyendo impuesto.
Orario
E buelonan di Air Belgium ta sali for di Charleroi 10 or di mainta, pa yega Martinique pa 1.40 di atardi. Nan ta sali for di Martinique 3 or di atardi pa yega Kòrsou mitar di 5 di atardi. Ora di bai bèk, e buelonan ta sali Kòrsou 7 ‘or di anochi, pa yega Martinique mitar di nuebe di anochi. For di Martinique e buelo ta sali 10 or di anoche pa yega Charleroi algu despues di merdia tempu di Belgika.


text:
Recientemente Digicel Aruba a reuni cu AHATA pa combersa riba algun topico di interes general. Digicel Aruba ta miembro di AHATA for di 2018 y ta contento di por duna un contribucion real na Aruba su industria turistico. Durante di e reunion, sr. Lincoln âDelloâ Gomez, Presidente di Digicel Aruba y sra. Tisa La Sorte di AHATA a combersa di temanan cu interes general, en particularmente e necesidad pa empresanan den industria turistico tin acceso na tecnologia, broadband y rednan fiber di manera cu nan por sigui eleva nan producto y servicionan. Entre otro temanan interesante, tambe a elabora riba regulacion, licencia, e ultimo desaroyonan den telecomunicacion y introduccion di Smart City na Aruba.
Particularmente, introduccion di un programa Smart City na Aruba lo tin hopi beneficio pa industria turistico. Digicel Aruba ta considera su mes masha agil den tema considerando cu ya esakinan ta programanan existente den otro teritorionan cu Digicel tin su operacionnan. Esaki ta haci cu e trayecto di implementacion por ta rapido y eficiente- tanto pa sector publico y priva. sr. Lincoln âDelloâ Gomez, a indica durante di e reunion cu no obstante e ultimo desaroyonan y e discriminacion cu como empresa Digicel a experiencia toch esaki no a stop nan di mantene un posicion solido den mercado. âE desafionan cu nos a experiencia ta na desbentaha di e propio desaroyo tecnologico na Aruba; ta crea limitacion pa henter un pais y esey ta di lamenta.â Nos ta spera cu pronto tin resolucion faborabel riba esaki.
Riba foto adhunto por mira momento cu sra. Tisa La Sorte di AHATA a haci entrega di e
placa oficial di AHATA na sr. Lincoln âDelloâ Gomez di Digicel Aruba.


text:
ORANJESTAD,Aruba
Pa medio di esaki Hogeschool Rotterdam kier a informa tur studiantenan di examenklas y nan mayornan como tambe studiantenan cu tin interes pa participa na e 21+ traject pa e unico anochi di informacion caminda e siguiente dos topiconan lo wordo trata:
- 21+ Traject di Hogeschool Rotterdam
Bo NO tin bo HAVO/VWO/MBO diploma pa bo por drenta un HBO y sigui e opleiding cu semper bo tabata kier y bo tin e dedicacion y determinacion pa sigui studia? Esaki ta BO chance, awo Hogeschool Rotterdam ta brinda bo e oportunidad pa participa na nos 21+ Toelatingstraject aki na Aruba mes! E trajecto aki ta consisti di un aanlegtest y maximo 4 toelatingsexamens. Si bo completa e trayecto aki cu exito, bo por drenta Hogeschool Rotterdam pa cuminsa e HBO opleiding di bo escogencia na september 2020 mes!
Pa por participa na e trayecto aki, bo mester tin e edad di 21 aña of mas riba 1 di October 2020.
- “Subi Jet Pa bo Get” pa kandidatonan cu ta den examenklas cu lo bai studia na Hogeschool Rotterdam na augustus 2020
Bo ta den examenklas y tin pensa di bai studia un opleiding na Hogeschool Rotterdam na September 2020? Esaki ta BO oportunidad pa por participa na un curso completamente revisa y cu informacion hopi interesante, interactivo y leuk pa prepara abo y bo mayornan pa e paso nobo aki den bo bida. Nos lo lagabo sera conoci cu studentcoaches y docentenan cu por judabo den e preparacion y cu tur bo preguntanan. Un punto hopi atractivo di tur esaki ta cu participando na e curso informativo aki bo por acumula bo prome studiepunten prome cu bo jega Hulanda. Un oportunidad cu Hogeschool Rotterdam SO ta brindabo na Aruba. Tene na cuenta cu esaki tambe ta pa esnan cu lo kier sigui e 21+ traject!
Pa mas informacion nos kier a invita tur interesado pa bin e unico anochi di informacion cu lo tuma lugar: Dia: Dialuna 27 di januari 2020
Info 21+: 5:30 – 6:30 pm
Info Subi Jet: 6:30 -7:30 pm
Lugar: EPI Auditorium Oranjestad
Check out:
Website: http://www.hogeschoolrotterdam.nl/21-jaar-of-ouder-zonder-diploma
FaceBook: http://www.facebook.com/pages/HR-Toelatingstraject-21-Cura%C3%A7ao-en-Aruba/490071011013816
Contactpersoon HR Aruba
Email: toelatingstraject21aruba@gmail.com


text:
The content originally appeared on: Diario
Ton Tojer, Director di Utilities N.V.
ORANJESTAD (AAN): Director di Utilites N.V. Ton Rojer tabata invitado den e programa Entrevista di Dia di e radioemisora Hits 100 FM, unda el a elabora riba un tema basta actual, esta energia.
Mester bisa cu tin un crisis mundial di energia cu a trece cu ne un crisis economico, pero tambe social. Esaki ta wordo refleha riba varios tereno manera stock market, inflacion, prijs di productonan, etc. E guera di Rusia contra di Ukraine a ocasiona un serie di consecuencianan cu a bin ta florece y permanece mas awor despues di varios luna.
Mientrastanto, na Aruba, recien gobierno di Aruba a anuncia cu ta bay traha un parke di molina nobo y esaki sigur lo ta un avance den direccion di produccion di energia di un forma renovabel.
Rojer a duna di conoce cu n 2019 a cuminsa move pa Aruba distancia di ‘Heavy Fuel Oil’ (HFO) pa bay mas den direccion di energia renovabel. Esaki pakico? A bisa cu na Aruba tin biento y solo den abundancia.
A enfatisa cu Aruba por haci bon uzo di e fuentenan aki y na mesun momento contribui na e cambio climatico cu ta un di e topiconan importante na nivel mundial.
Rojer a agrega cu actualmente na Aruba mes tur hende ta kehando di calor y tur esaki ta consecuencianan di e cambio climatico aki.
“Si nos no haci nada, nos ta bay den un direccion un poco mas acelera pasobra e consumo no ta bahando. Al contrario, e consumo ta subi”, a expresa.
El a sigui bisa cu na Aruba tin un nivel di bida cu ta bon y cu ta duna comodidad den e forma di biba pa loke a consumo di coriente y consumo di awa. Pero di bo ta depende kico ta bay ta e costo.
Rojer a indica cu e companianan di utilidad a absorba e aumento di crudo di HFO pa siete luna y tin hopi factor pakico. Tin e efecto di Covid, cu tey ainda, y cu a haci un impacto grandi riba e economia. No kier pone mucho presion riba e economia, pero no por wanta e gastonan pa largo, a enfatisa, pasobra e companianan di utilidad no ta want’e.
Esey ta un di e motibonan cu mester a ahusta e tarifa. Ton Rojer a expresa.
Pa loke ta emision di gasnan, WEB N.V., a agrega, ta contribui cu 60% di e emisionnan di gas, Transporte ta contribui cu 27%. Tambe tin e dumpnan cu ta contribui cu 13%. E tres sector ey ta contribui enormemente na e emisionnan di CO2.
Si compara Aruba cu paisnan industrialisa, Aruba ta cay ‘per capita’ 9.3% y compara cu Merca e ta 16.5%, Hulanda 9.9%, Japon 9.5% y esey ta paisnan cu tin industria. Aruba no tin industria. Actualmente Aruba su pilar principal ta turismo, a remarca.
Con ta bay mitiga esaki? Segun Rojer, e manera mas rapido ta busca maneranan alternativo y asina na 2008 a cuminsa cu e molinanan di biento na Vader Piet.
Riba e tema interesante aki lo amplia den un otro articulo.


text:
Trahadó di Royal Caribbean ta muri den ehersisio di reskate na Fransia.
“Un miembro di tripulashon riba e barku di turista di mas grandi na mundu a muri i kuater otro a resultá heridá djamars, ora ku un boto di salbabida a kai for di e bordo den laman, durante un ehersisio di prueba di reskate na Marseille” asina e operador di e kompania Royal Caribbean a deklará. Julien Ruas, e teniente alkalde di Marseille a bisa The Associated Press, ku e boto di salbabida a kai for di un haltura di masomenos 10 meter (33 pia) na e di 5 dèk di “Harmony of the Seas”. Den e boto tabatin sinku miembro di e tripulashon. El a identifiká e miembro ku a pèrdè su bida komo un Filipino di 42 aña. Sirkunstanshanan di e aksidente ainda no ta masha kla.
Pagadónan di kandela riba laman a bisa AP ku un persona a muri, dos ta gravemente heridá i dos otro a haña heridanan leve durante di e kaida violento. "Aparentemente e hendenan no a haña tempu pa sigurá nan mes bon, ku konsekuensha ku e kaída tabata unu hopi violento i komparabel ku por ehèmpel ora un hende kai for di un edifisio di 10 meter”, Ruas a sigui splika. E no por a bisa dikon e boto skapabida a lòs i kibra bai abou.
E liña krusero ku tin Miami komo base, a lamentá e morto i a bisa ku e insidente a tuma lugá durante un ehersisio di seguridat, ku e barku den haf di e siudat Mediteráneo. “Harmony of the Seas” di e kompania krusero Royal Caribbean, a debutá dia 17 di mei 2016, pa totalisá 25 barku den e flota di e liña. E barku a haña e título di e barku di turista mas grandi na mundu. Den verano e barku lo a nabega pa despues regresá e haf na Everglades den primavera.
“Harmony of the Seas” tin e rèkòrt komo e barku krusero mas grandi ku a yega di konstruí, ku un kapasidat di 8.690 persona, di kual 6.300 ta pasahero i 2.390 ta miembro di tripulashon.
A konstruí e barku di 1 bion dòler na Fransia i a kuminsá su nabegashon na luna di mei di e aña aki. E barku tin 362 meter (1.187 pia) di largura, 16 piso haltu, loke ta mas haltu ku Toren di Eiffel. Nan ta kompará “Harmony of the Seas” ku un siudat flotante, ku mas di 2.500 kamber luhoso, 20 sitio pa por sena, 23 pisina, “water slides”, un parke ku mas di 10.000 mata i 50 palu, muraya ku por subi, klupnan nokturno, un teater, pista pa por “skate”, un vèlt di basket i un kasino.


text:
Hensley Koeiman tabata invitado di honor na seremonia di bachi blanku.
Siman pasá, 117 Studiante di e promé aña na St.Martinus University, na komienso di nan karera akadémiko a hasi nan huramentashon di Hippocrates, durante e seremonia di bachi blanku. E próksimo promé minister (pendiente formashon), Hensley Koeiman tabata invitado di onor na e akontesimentu. Despues ku e universidat a kambia di direktiva na 2011 i a muda pa Skèrpènè, el a krese di 1 pa 240 studiante i a organisá e seremonia pa di 13 biaha. Mayoria di e studiantenan ta bini di India, Canada i Merka. Nan ta hasi e promé dos aña di nan estudio na Kòrsou den e asina yamá rotashon klíniko. Despues nan ta plama bai diferente país. Seis di e studiantenan, aktualmente ta hasi nan pasantia (stage) na Sehos. Huramentashon di dòkternan (vershon juli 2011) : Awor ku mi ta drenta den profeshon di médiko, mi ta primintí ku lo mi sòru pa medisina di kalidat na fabor di mi próhimo i mi komunidat, manera ta na mi alkanse. Lo mi ehersé e profeshon di dòkter konsiente di mi responsabilidat i ku hopi presishon. Riba tur kos lo mi sòru pa mi pashèntnan, mehorá nan salú i suavisá nan sufrimentu. Lo mi informá mi pashèntnan korektamente.Lo mi mantené sekreto, loke mi sa di mi pashèntnan a base di mi profeshon, tambe despues ku nan fayesé. E profesornan i tur esnan ku a formá mi, lo mi sigui apresiá, pa loke nan a siñá miLo mi sigui aktualisá mi konosementu, lo mi no traspasá e fronteranan di mi posibilidatnan, i kaminda esei ta posibel lo mi kontribuí na progreso di e konosementu di medisina. Lo mi atendé di forma responsabel ku medionan ku komunidat ta ofresé i ta pone na disposishon i hasi lo máksimo pa un kuido di salú ku ta alkansabel pa un i tur. Lo mi komportá mi mes kolegial i yen di rèspèt pa ku mi koleganan.Lo mi sòru pa mi aktitut pa ku pashèntnan no ta keda influenshá dor di filosofia di bida, konvikshon polítiko, klase sosial, rasa, etnisidat, nashonalidat, idioma, sekso,preferensia seksual, edat, malesa òf limitashon. Lo mi respetá bida i dignidat humano. Te asta bou di preshon, lo mi no hasi uso di mi konosementu médiko pa práktikanan ku ta bai kontra humanidat. Esaki mi ta deklará solemnemente, for di boluntat liber i riba mi palabra di onor.


text:
KRALENDIJK – Gezaghèber Edison Rijna den entrevista na Radio Live 99.9 FM, a papia tokante situashon aktual relashoná ku ‘Covid-19’ na Boneiru. Ya tin 10 siman ku mundu kompletu ta den un tenshon enorme di e problema di e vírùs, gezaghèber a menshoná. El a sigui bisa:” E relashon ku EBT ta funshoná hopi bon. Boneiru ta un di esnan kompará ku hopi otro no tabatin e nesesidat pa a bai ‘lockdown’. Danki na e gruponan ku ta dirigí e proseso ku tur kos ta kana mihó posibel, huntu ku komunidat ku ta komportá bon. Poulatinamente ta suavisá e medidanan tur kos dependé kon e situashon kontinuá. Aktualmente no tin kaso aktivo registrá na Boneiru, sinembargo no ta nifiká ku no tin hende infektá. E kontròl ta kontinuá. Pa e motibu aki distansia sosial di 1 meter i mei ta importante. Pues esaki ta duna espasio pa por habri frontera.
10 dia pasa nos a tuma desishon ku hende ku bin for di Kòrsou, Aruba i Saba i Sint Eustatius, por bai kas i no 2 siman di karentena na un sitio spesífiko, esta karentena sentral. Nos ta bai risibí informashon pa wak kon ta bai atendé ku e reglanan nobo pa por risibí hende riba e isla. Momentu ku habri frontera i e vírùs presentá na Boneiru lo tuma medida inmediato,”gezaghèber Rijna a bisa. El a papia tambe tokante e 6 kònteinernan ku mester a bin for di Hulanda pa Boneiru.
Gezaghèber Rijna: ”E idea tabata pa haña 6 kònteiner ku ta funshoná pa kuido intensivo. Nan no a bin Boneiru i a bai isla ariba. Loke si Boneiru a risibí ta loke tin den un kònteiner di kuido intensivo. Fundashon Mariadal tin e material i a instalá algun kamber mas na Boneiru ku ta duna e servisio di kuido intensivo. Tin mas ku 40 spesialista aktualmente na Boneiru pa duna man den e kuido, entre otro relashoná ku e vírùs di korona.
Denter di poko ta bai tin posibilidat pa tèst pa ‘corona virus’ na Boneiru, kaminda den 2 ora ta risibí e resultado. Esaki lo ta pronto operashonal. E aparato ya ta na Boneiru, sperando un eksperto for di Hulanda pa pone funshoná. E parti aktualmente pa loke ta trata plan di repartishon ta kana bon. Kada siman tin un ékis kantidat di persona ta regresá Boneiru. Aparte di Repúblika Dominikano tin hende na Venezuela tambe ku mester regresá Boneiru. Si tur kos kana bon pa fin di yüni tur hende den eksterior, i ta inskribí na Boneiru, lo ta aki.
Tin atenshon pa atendé studiantenan den eksterior pa regresá Boneiru. Gobièrnu di Boneiru ta atendé e asuntu di e parti ekonómiko di e isla. Hulanda a proponé pa alargá ku e medidanan ku 3 luna mas, esta e ayudo pa negoshi i hende. Mi ta kontentu kon Hulanda ta asumí su responsabilidat pa islanan BES. Awor nos tin ku bai traha pa lanta e ekonomia i kontinuá,” entre otro gezaghèber Rijna a bisa.


text:
KRALENDIJK- Gezaghèber Edsion Rijna ta komprondé ku e hasimentu di tèst di Covid ambos ora di bai i ora di bin ta hasi doló den pòtmòni di siudadanoan.
“Pesei mi ta den kombersashon ku nos islanan hermana, pa wak si por trese un suavisashon den e kondishonnan aki, sea pa ora di bai, komo ora di bin”, asina Rijna a enfatisá. Un suavisashon di e kondishonnan aki, lo bai konta primeramente pa hendenan ful bakuná. “Nos sa ku e hendenan aki tin ménos chèns di bira malu, i si nan bira malu mes, hopi biaha e no ta asina severo”, asina Rijna a bisa.
Aunke ku, segun Rijna, e kombersashonnan ta andando, no por primintí kiko resultado di esaki lo ta riba termino kòrtiku. “Kada bes ku e kondishonnan kambia, mester kuminsá sondea atrobe kiko ta posibel òf nò” asina Rijna a bisa.


text:
Flexibilisacion di e medidanan no nifica cu e risico of peliger di contrae covid a pasa.
ORANJESTAD, 26 november 2020
Segun resumen di awe 8 persona a recupera, a registra un total di 13 caso nobo di Covid-19, di cual tur ta residente, cantidad di testnan ehecuta ayera ta 388 (porcentahe di positivo localmente awe ta 13%).
Activo tin awe ta 106 caso, cantidad di fayecido relaciona cu Covid-19 ta na 45.
Hospital ta informa cu tin un total di 8 persona interna di cual 2 ta den Cuido Intensivo y 6 isola riba piso general.
Segun datos di e cifrasnan por observa cu e casonan ta subiendo poco poco. Ta tumando nota di clusternan cuta formando cu mas frecuencia. Sea den seno familiar, na pia di trabou of despues di actividad social entre amigonan.
Ta urgi cada persona pa sigui proteha bo mes na tur instante. Bo no sa kende por tin e virus pa cual motibo bo mester sigui proteha bo mes.
E yamado ta na comunidad pa den e dianan di fiesta venidero, sigui mantene distancia, sigui aplica higiena, sigui uza tapaboca, sigui test pa covid sibo tin sintoma, sigui mantene isolacion of cuarentena ora bo wordo instrui, sigui cumpli y sigui cuida. Di forma aki nos lo por disfruta di e dianan festivo sano den compania di nos famia y sernan stima.
Aruba ta conta cu bo!


text:
COA presente na e conferencia LIDERA
Trent Shelton e orador y motivador na e conferencia aki
Den fin di siman a tuma lugar e conferencia LIDERA cu e orador y motivador Trent Shelton. E conferencia a ser organisa pa Aruba Trade & Industry Association. Riba diabierna mas cu 450 studiante/atleta a atende e conferencia.
Prome cu Trent Shelton a subi e scenario, un panel di Aruba mes consisti di (ex) atletannan elite, Devah Leenheer, Jordy Groters, Elliott Loonstra y Nicole Hoevertsz, a elabora riba nan experiencia di bida como atleta y awor formando parti di e industria di deporte unda cada uno a trece nan version como personanan cu a yega hopi leu den bida atrabez di deporte.
Riba diasabra Wanda Broeksma e actual presidente di Comite Olimpico tambe a forma parti di e panel di Aruba hunto cu Jean Carlo Espinal y tambe Mingli Chung.
Wanda a haja oportunidad pa asina conta di su experiencia trahando den e diferente sectornan di Trabou.
Un pabien na ATIA cu e bunita iniciativa aki.


text:
Den Haag- Fundashon WeConnect, ku entre otro ta purba promové ku hende prosedente di e islanan Hulandes Karibense logra haña trabou na e varios islanan, a tuma despedida di e presidente anterior di e fundashon.
“Danki dios e situashon di Corona a permití nos tòg di a yama Comenencia ayó” asina WeConnect ta skibi den nan karta ku notisia.
Eks representante di Reino, Gilbert Isabella ku ta e presidente nobo e fundashon, a entregá un kopia di e relato anual di Fundashon WeConnect na e presidente saliente.


text:
Djaluna 3 di febrüari, tur wowo ta riba Iowa, un estado Merikano ku ta produsí mas ku dòbel e kantidat di mainshi ku hinter EU ta produsí. Iowa ta e promé estado pa skohe un kandidato presidensial di partido Demokrat pa elekshon na novèmber 2020. Ademas, Iowa no ta usa e sistema di voto sekreto (primary) manera kasi tur otro estado, sino un sistema diferente ku yama caucus. Ripará ku ta papia di Iowa caucus, pero p.e. Florida primary.
Kon e caucus ta organisá?
Iowa (3 1/2 mas grandi ku Hulanda) ta keda repartí den 1,681 distrito. Kada distrito ta tene su mes caucus ku ta ku inisiá 7 pm i e proseso por dura 2 hora largu. Hopi biaha esaki ta tuma lugá na un misa, biblioteka, skol i asta un kas di famia. Orguyosamente Iowa ta yama su proseso “un binimentu hunto di bisiña pa skohe e mihó kandidato”. E no ta un elekshon. Sinembargo e echo ku e proseso ta largu, lat i durante di e luna mas friu, no hopi hende ta partisipá.
Iowa su caucus ta konsistí di tres paso:
Unabes bo yega e sitio di e caucus, e kabesante ta laga representantenan di kada un di e (12) kandidatonan Demókrata hiba palabra pa kombensé esnan presente pa apoyá su kandidato. Esaki sa resultá den gritamentu formal. Despues ta forma diferente grupo di sostenedó di e kandidatonan den e sala. Ta posibel pa partisipantenan na e caucus deklará nan mes ‘indesiso’.
Si un òf mas kandidato haña menos di 15% di sosten di e presentenan, ta haña 30 minüt adishonal pa kombensé sea e indesisonan òf hendenan ku ya kaba ta sostené un otro kandidato. Si tòg no yega 15%, por disidí di bandoná sala òf djòin un di e kandidatonan ku 15% òf mas.
Finalmente e kabesante di caucus ta determiná e porsentahe di sosten di kada kandidato. Esun ku haña mas despues di konta tur e 1,681 distritonan, a gana e caucus di partido Demokrat na Iowa. E sistema di Iowa ta unu proporshonal: kada kandidato ta keda ku su porsentahe di sosten. A base di e repartishon aki, 41 delegado di Iowa ta keda repartí otro siman entre tur e kandidatonan ku a haña 15% òf mas sosten despues di a konta tur e 1,681 distritonan.
Willemstad, Kòrsou
Alex Rosaria a studia 6 aña na Iowa (University of Iowa) i a eksperensiá e caucus na 1984 i 1988


text:
Nos por perde tur cos pero nunca perde nos Fe den Dios Tata Todopoderoso.
Tene bon na cuenta cu bo por pasa henter un anochi ta yora pero goso ta bin den mainta.
Jeremias 32:27 ta para scirbi: Mira Ami ta Señor e Dios di tur carni, acaso tin algo cu ta mucho dificil pa mi.
Nos no ta biba pa bista sino pa Fe den nos Dios.
E mesun Dios di ayera ta e mesun Dios di awe.
Hesus a bisa Martha ruman di Lazaro: Mi no a bisabo cu si bo kere lo bo mira e Gloria di Dios?( Juan 11:40).
E situacion por ta dificil pa hende, e porta ta mustra ta sera pa hende, por tin hopi obstaculo, pero ora Dios pone su man den e asunto, tur cos lo cambia, pasobra Dios ta luz y den dje no tin nada, nada di scuridad.
Hopi mayor ta man na cabes, mirando con bida ta bati nan yiu, y e yiu tambe den su desobedencia, ta haci su mes situacion peor tur dia, anto e mayor ta roga na Dios, pa Dios tene misericordia y ranca e mucha saca for di man di diabel.
Awel mayor no entrega pasobra e angel di Jehovah ta campa rond di e hustonan y e ta defende nan y Dios ta scucha bo oracion.
No ta pasobra algo tarda esey ta nifica cu bo no ta hañe , Dios semper ta na tempo, Dios nunca ta faya, Dios semper ta corda riba su yiunan.
Tin cosnan den nos bida cu nos tin di laga bay, laga los, confia Dios, kibra cu amargura, kibra cu falta di pordon, stop di envidia, stop di desea cos di otro, stopi di papia negativo, y lo bo mira con bendicion lo alcansa bo porta.
Job a perde tur cos pero nunca su boca a papia algo negativo den direccion di Dios, e a compronde cu mescos cu tin dia bon, tin dia malo tambe, pero e sabiduria ta bini ora nos sa di Alaba Dios den e momento nan dificil, anto Dios lo tene misericordia y cambia e situacion.
Dia pa dia nos mester bira fuerte den Señor pasobra solamente asina nos por para firme contra e enemigo. Job 13:15 Job ta bisa; Maske E matami, toch lo mi confia den dj’E. Sinembargo lo mi defende mi caminda nan Su dilanti.
Y Job a proclama algo grandi bisando: Esaki tambe lo ta mi salbacion, pasobra un hende sin Dios no mag di bin den Su presencia.( Job 13:16)
Dios ta pasa nos den prueba pa nos crecemento, pasobra Dios kier lo mihor pa nos, un prueba por ta doloroso, pero e victoria lo ta grandi pa esnan cu spera y confia den Señor. ( Isaias 26:3+4).
Señor ta bisa cu tur esnan cu traha nan cas riba e Baranca cu ta Cristo Hesus ta sabi, pasobra ora nos ta riba e baranca cu ta Cristo, nos lo no tin miedo, pasobra no tin nada cu por move e baranca ey.(Mateo 7:24-29).
Bendiciona ta e persona cu no ta gara na palabra di hende, pero cu ta gara na e palabra di Dios, pasobra tur cos a wordo crea door di Dios su palabra.
No sea gaña mi rumannan stima. Tur bon regalo y tur don perfecto , ta for di ariba , y e ta baha bini for di e Tata di lusnan, serca kende no tin variacion ni sombra di cambio.
Locual Dios tin pa abo, ta pa abo e ta , no perde speransa.
Sinceramente, Pastor Marcel Balootje.


text:
58% ta prefera un Coalicion
E resultado di e encuesta di ArenaPoliti.co tocante un Mayoria Absoluto vs. un Coalicion ta cu 58% di participante ta prefera cu e siguiente gabinete cu goberna nos pais ta uno a base di un coalicion. E pregunta tawata ta: ‘Kico bo ta prefera como e siguiente gabinete cu lo goberna Aruba?’ E encuesta tawata tin dos opcion como contesta, sea ‘Un (1) partido a base di un mayoria absoluto’ of ‘Un coalicion di dos of mas partido hunto.’
Di e 773 votonan, 452 tawata pa un coalicion, y 321 pa un mayoria absoluto.
E resultado ta remarcabel considerando e dominancia di AVP y MEP durante e ultimo 16 aña. Ambos AVP y MEP a vocifera di ta bayendo pa un mayoria absoluto pa eleccion venidero. Na 2013 AVP y MEP hunto a logra obtene casi tur asiento (20 di 21). E dos partidonan aki respectivamente a goberna nos pais a base di un mayoria absoluto durante e ultimo 16 aña. E resultado ta duna indicacion di un falta di satisfaccion entre participantenan pa loke ta trata gobernacionnan a base di un mayoria absoluto. Tambe mester remarca cu e escogencia pa un coalicion no necesariamente ta significa un falta di sosten pa sea AVP of MEP.


text:
Pa medio di e comunicado aki, IBiSA, hunto cu DVG kier a participa na pueblo di Aruba en general, cu a adapta protocol di deporte (5.0) pa cu Covid-19.
E situacion actual ta haci cu mester a bin adaptacion y a haci cierto cambionan cu ta wordo splica den e protocol aki y por haya esaki marca tambe cu letternan cora ariba e link di e protocol aki.
E protocol a wordo adapta abase di e medidanan cu Crisisteam ta introduci y conforme e Ministeriele Regeling 130.
Deportenan cu ta permiti pa wordo practica ta: Atletismo, badminton (individual), baile (individual), beach tennis (individual), billiard, bodyboarding, bodybuilding & powerlifting, bowling, ciclismo, condicion fisico, crossfit, golf, gymnastic, karting, kayak, landamento (pool of lama).
Deportenan cu no ta wordo permiti (cu excepcion di muchanan te cu 12 aña) ta: arte marcial mixto (mma), baseball, basketball, beach volleyball, boxeo, capoeira, cricket, esgrima, futbol, futsal, hockey, landamento artistico (den forma di equipo).
Pa mas informacion por sigui e link cu e adaptacion aki na https://www.arubacovid19.org/protocols
y sigui e pasonan pa evita cu sigui plama e virus di covid-19.


text:
Un tormenta invernal a azota gran parti di Merca lo bay e nort-este, e lo cuminsa un destruccion na algun estado cu nan no ta costuma na un clima asina severo.
E sistema di presion abou a tene un impacto mortal. Un 15 persona a fayece na accident di auto relaciona cu e clima for di ora cu a temperatura a cuminsa baha.
Solamente na Oklahoma, 123 persona ta na hospital pa herida relaciona cu e clima. Na medida cu e sneeuw ta cubri ciudad manera Texas y Oklahoma, e corte di electricidad ta causando misteria na Louisana, un 200 miyon di persona ta permanece bou di algun alerta relaciona cu e clima.
Ta spera cu e tormenta lo avansa y lo laga un cantidad di sneeuw pisa y caminda cu ijs, asina a bisa meteorologo di CNN Tyler Mauldin. E temperatura lo aumenta na medida cu tormenta ta sigui su caminda y e frio lo keda te cu diasabra, segun Mauldin.
Miyones di persona ta prepara pa temperatura bou cero te cu fin di siman. Una bes cu e sistema bou presion bandona e estado di Texas y Oklahoma, ta spera cu e costa lo bin cu mas tormenta invernal. “Mi ta casi sigur cu nos ta wak un di e prome disaster di mil miyon di dolar di 2021”, Mauldin a bisa.


text:
Diamars atardi a drenta informe di un accidente hit and run na Well Done Supermarket na Papilon, mesora a dirigi un patruya na e sitio. Na yegada dibe patruya a bin compronde cu e accidente mes a sosode na Hua Feng Supermarket na Mahuma unda e chauffeur di e pick-up ta haciendo compras y ora ela sali hendenan ey pafo a bise cu un BMW blauw y a dune e number a maniobra y a causa daño na su pick-up y a core bay. E doño di e pick-up no a keda nada contento y a sali core rond busca e BMW aki. Pa su suerte ela topa cu e vehiculo aki para na Well Done Supermarket y a yama polis mesora. Ora polis a pidi e chauffeur pa e documentonan e dama chauffeur no por a mustra cu su papelnan di auto ta na ordo. Ademas polis a detene e dama chauffeur aki cu a comete hit and run!
1 thought on “Doño di pick-up a bin topa cu e BMW cu a dal su auto nobo y a core bay, polis a detene e chauffeur di e BMW!”
-
Bon pida cos


text:
CALIFORNIA – E satelite di tempo cu mester a keda lansa diamars awor (mayan) for di California, a keda posponi te por lo menos November 9. Loke ta haci e lansamento aki special, ta cu nos arubiano Edward Cheung ta responsabel pa parti di e proyecto aki y a yuda traha riba dje. Actualmente e ta na e base, Vandenberg Space Force Base, for di unda lo mester a lansa e satelite via un raket. E satelite di tempo (weather satellite) yama #JPSS2, pero unabez lansa den espacio, ta cambia su nomber pa #NOAA-21.
LANSAMENTO
Manera cu Cheung a confirma pa noticiacla dialuna, e lansamento ta posponi. “Esey ta ora cu e raket mes lo ta cla. Pero e ekipo cu ta coordina tur lansamento na merca, tin cu aproba e fecha.
TAREA DI CHEUNG
Cheung su tarea, despues di tabata envolvi den creacion di e satelite, (cu ta parti di e carga di e raket), durante lansamento ta pa ta e ‘bombero’ ingeniero electrico. Den caso di fayonan durante tests cu e nan ta conduci, nan ta yame pa guia e ekipo na e sitio pa compronde y resolve e problemanan. Cheung tin hopi experiencia cu e parti aki tambe. Por cierto, Cheung a clarifica cu e retraso di lansamento no ta pa motibo di e raket mes, sino e booster cu ta e forza cu ta propulsa e raket den espacio.
POTOSI – E representante di certamen di Miss Universo 2023 pa Bolivia, Maria Fernanda Pavisic ta den problema pa un video cu e la lansa cu lo ta racista y discriminatorio, y dirigi na rivalnan participante di e certamen, incluyendo Aruba. E portal Daily Mall ta raporta cu e representante di 23 aña ta wordo demanda pa e comentarionan haci den e video. E oficina di alcalde di ciudad di Potosi a entrega un demand acusando e reina di rasismo y discriminacion. Si logra kita su titulo, e lo no por participa y representa Bolivia durante e certamen dia 4 di januari 2023 na Nueva Orleans, estado di Louisiana na Merca. E representante di Aruba ta Kiara Arends, cu a keda corona durante un certamen na augustus di e aña aki.
BEJING – Gobierno chines no kier papia di un inquietud creciendo entre e pueblo, pa loke ta a maneh di zero tolerancia nobo pa Covid19. Asina e vocero di gobierno Zhao Lijian a bisa dialuna riba e raportahe di protestanan masivo cen e pais ultimo dianan. Lijian ta sigura cu e strategia di China lo ta exitoso pa combati Covid un biaha mas. Causa pa e protestanan tabata un candela grandi den un edifcio den e ciudad chines Urumqi, unda varios morto a cay. Supuestamente debi na e medidanan impone contra Covid, hopi di esnan cu a muri, no tabata permiti pa bandona nan cas, causando nan morto.
CANADA – Un trahado di ambulance canades a atende un caso di accidente di auto fatal, sin sa cu tabata su propio yiu, debi na e heridanan grave e no a reconoce. E trahado a acudi na e yamada di e accidente, trata su yiu, y sigui cu su trabou y bay cas. Ta despues e la compronde cu e yiu tabata envolvi den e accidente y cu despues a a fayece a consecuencia di e heridanan ricibi. E yiu tabatin 17 aña.
AMSTERDAM – E directiva di futbol hulandes (KNVB) a dicidi pa toch no demanda FIFA den e tribunal internacional Deportivo CAS, riba e bistimento di banchi OneLove durante weganan di Copa Mundial 2022 na Qatar. Un total di 7 pais a dicidi inicialmente pa nan capitan bisti e banchi durante wega, como solidaridad mundial di igualdad. Pero FIFA a menasa cu tur pais cu haci esey, lo haya un carchi geel automaticamente. Inicialmente Hulanda y otro paisnan tabata dispuesto pa paga un eventual multa pa viola e regla di e banchi. Pero ora cu FIFA a bin cu e menasa di carchi geel, tur pais a dicidi di hala atras. Despues a opta pa bringa FIFA den corte. Pero esey tambe a wordo para awor. Paisnan manera Inglatera, Belgica, Alemania y Dinamarca ta algun cu tambe kier a protesta.
CHESAPEAKE – Un trahado disgusta di un di e tiendanan di cadena Wallmart na Virginia a tira 6 hende mata y despues mata su mes diamars anochi. E tiramento a cuminsa pa algo pasa di 10’or di anochi. Despues di apenas 2 minuut despues di e tiramento, polis tabata na e sitio.
WESTJAVA – Un temblor riba e isla indones Java a causa morto di decenas di persona. Gobernador di e provincial ta papia di por lo menos 65 morto. Mas di 700 persona a resulta herida y mas di 300 cas a keda sea destrui of daña.


text: Diabierna mainta a drenta informe di un accidente Cu hende herida pabao di e rotonde na Piedra Plat, mesora a dirigi tanto polis como un ambulans na e sitio. Na yegada di e patruya ya e ambulans tabata na e sitio. Ta asina cu e dama chauffeur di e Hyundai Grand i10 bayendo pabao riba e caminda muha cu un velocidad un poco halto no a logra para na tempo y a bay dal tras di un pick-up cu tabata para den un fila pa bay pabao pero debi na un otro accodente poco mas pabao no tabata move liher y a manda esaki bay dal riba un suv su dilanti. Debi na e impacto e dama chauffeur di e Hyundai Grand i10 mes a resulta herida. E dama a ser atendi y transporta pa hospital cube ambulans.


text:
Mas ku 80 aña pasá nos a bisa ku nos tin un demokrasia mientras muhé no por a vota. Te den añanan 70 ningun muhé kasá por a hasi sièrto transakshon sin pèrmit di nan kasá (handelingsonbekwaamheid), pero nos tabatin demokrasia. Awe nos ta kalifiká e diskriminashon institushonalisá di pasado anti-demokrátiko. Lo bo kere ku nos a siña di nos ignoransia. Lo bo kere ku e víktimanan di diskriminashon di e tempu ei, awe no ta diskriminá otro. No. Ignoransia ta bibu bibu.
LGBTQ+, kontrali na otronan, te awe no tin e mesun derechinan legal. Ademas nan ta sufri desproporshonalmente di diskriminashon, ‘bullying’ i konosé mas suisidio ku kualkier otro segmento den nos komunidat. LGBTQ+ ta hiba e mesun lucha ku hende di koló i muhé (t)a hiba. Un lucha pa igualdat, un lucha pa dignidat i un lucha pa keda rekonosé komo un miembro balorá di e komunidat aki. E ta un lucha pa derechi humano. No ta esaki nos mester ke pa tur miembro di nos komunidat? No ta esaki ta demokrasia?
Fásil pa grita di défisit di demokrasia den Reino i sera wowo pa défisit di demokrasia den bo mes kas. E ta repudiabel i hiprokresia di marka mayó.
Fásil pa keda ketu mientras misanan Kristian (Romano) ta skupi venenu kontra LGBTQ+ i sostené ku plaka brutu partidonan ku ta bai na nan amèn. E odio di e religiosonan ta sali for di nan bukinan ku pa hopi aña a hustifiká sklabitut i diskriminashon kontra muhé. Na lugá di hasi bon uso di e Naf miónnan di plaka di belasting di pueblo ku nan ta haña di presupuesto di pais pa plama empatia manera nan ta prediká, e religionan aki ta kontribuí na destrukshon i divishon manera nan a hasi pa hopi tempu den pasado.
Bo no mester ta miembro di LGBTQ+ pa realisá ku diskriminashon i odio ta robes. Diskriminashon no ta èksistí solamente ora e ta afektá ‘bo’ grupo.
Istanbul, Turkia


text:
WILLEMSTAD- 29 di mei 2015: E programa di televishon edukativo internashonal ‘Xploration Awesome Planet’ ku ta konsentrá riba geologia resientemente a realisá un grabashon na Kòrsou. Durante di 5 dia e tim di ‘Xploration Awesome Planet’ a forma parti di un programa spesial prepará dor di Ofisina di Turismo di Kòrsou (CTB) i partnernan den industria turístiko.
Entre e lugánan ku e grupo di ‘Xploration Awesome Planet’ a bishitá tabatin Seaquarium Beach kaminda ku nan a hasi un ‘submarine dive’ ku e CuraSub, paseo den Pietermaai, a eksplorá Shete Boka i diferente playa i tambe a bishita vários restorant lokal kaminda a disfrutá di platonan krioyo. E grabashonnan realisá durante e bishita na Kòrsou lo keda transmití durante 4 diferente episodio den e di dos temporada. Algun di e segmentonan ku lo figurá den e programa lo ta tokante entre otro: kon pa protehá bida marítimo for di lionfish, eksplorashon di oséano ku Substation Curaçao i un ekskurshon interesante den kuebanan di Hato. Pa por a kompletá e grabashonnan bou di awa e tim a hasi uso di kompania lokal Turtle & Ray productions. E episodionan nobo lo keda transmití den luna di sèptèmber 2015 i lo pasa 2 pa 3 bes pa aña durante e próksimo 3 añanan. ‘Xploration Awesome Planet’ ta wòrdu produsí dor di Steve Rotfeld Productions ubiká na Philadelphia, Pennsylvania (USA). Esaki ta e mesun kompania ku ta produsí e programa di biahe aventurero ‘Awesome Adventures’ ku a realisá un grabashon na Kòrsou den 2013.
Tokante ‘Xploration Awesome Planet’
‘Xploration Awesome Planet’ ta un programa edukashonal ku ta pasa na kanal di televishon merikano FOX Networks. E promé temporada a konta ku un promedio di 400.000 televidente pa kada episodio. E grupo di enfoke’ ta hóbennan entre 13 i 19 aña di edat. Presentadó di e programa ta Philippe Cousteau ku a establesé su mes komo un lider prominente den movementu ambiental. Philippe Cousteau ta nietu di Jacques Cousteau ku ta konosí entre otro pa su investigashonnan tokante bida marítimo.
CTB ta kontentu ku e bishita di ‘Xploration Awesome Planet’ i ta gradisí tur partner ku a kontribuí na realisashon di e programa.


text:
Den luna di vakantie, IBiSA ta organisando un programa variabel cu actividad pa un bida activo y tambe con pa cushina saludabel, dirigi specialmente na nos hobennan.
E prome evento ta e caminata cu ta tuma luga den Parke Nacional Arikok dia 20 di juli proximo. Contribucion ta Awg 7,50 y e suma aki ta cubri e desayuno pa e hobennan participando. E trayecto ta di aproximadamente 1 ora y na final di e caminata nan ta haya un dasayuno y algun tips di alimentacion balansa y saludabel. E “Nature Walk and Breakfast” ta sali pa 7’or di mainta for di entrada principal di Parke Nacional Arikok na San Fuego y e ruta ta den Cunucu Arikok unda por bay mira cas di Torto, dibuho di indjan y matanan cu sa wordo uza como remedi di tera y hopi mas. E caminata aki ta den man di e “parkrangers” di Parke Nacional Arikok unda nan lo guia y splica esnan participando e balor cu nos naturalesa tin pa nos como hende y eco sistema di nos isla. E actividad di fin di siman ta 1 di 3 actividad prepara pa e lunanan di juli y augustus. IBiSA su seccion di salud ta organisa y promove e actividadnan pa hobennan di 12 aña pa 17 aña.
Pa mas informacion por tuma contacto Sheryl Croes Arends na IBiSA, 582-4987, lider di e eventonan menciona. Sigui nos a traves di nos pagina social di Facebook y Instagram bou di e number: IBiSA Aruba.


text:
Minister Geoffrey Wever tabata presente pa e conferencia di prensa, caminda SETAR y SKOA a firma acuerdo pa pone Fiber cu paketenan special na 17 scolnan di SKOA. Pronto lo cuminsa on board 17 scolnan di SKOA riba Fiber.
Na 2021 SETAR a cuminsa cu e proyecto di Fiber ‘Next Generation’ pa scolnan. Asina aki ta posibel pa facilita online learning y educacion den klasnan pa medio di plataformanan digital.
Actualmente tin varios scol caba cu ta haci uzo di e Fiber ‘Next Generation’ di SETAR. Den futuro lo brinda speednan di 1 Gbps na un prijs special pa scolnan rond nos isla.
Minister Wever ta gradici SETAR, como nos compania nacional di telecomunicacion, pa nan aporte continuo na eleva tecnologia y haci esaki accesibel pa comunidad, y nos scol nan rond di Aruba.


text:
Dopie di Area 51 (produktor) a drenta studio ku Chaika.
E talentoso duo ta trahando riba un "single". Huntu ku kitarista Willem Blakenburgh nan a bai ‘live’ riba Facebook pa duna fanátikonan un antesala. Despues di e hit grandi di Chaika "Abo mi ke" huntu ku Mason, fanátikonan di Chaika a keda ku gana di mas. Ainda e “track” no tin nòmber. Den pasado Dopie tambe konosí komo "Getmalli" ya a mustra su kapasidat pa produsí hitnan grandi. Huntu ku su ruman QD, Area 51 nan a skor vários hit manera "Bon Bon Sèksi", "Dámelo" i resientemente "Sobredósis di Amor" i "Dat is van mij” huntu ku Bollebof i Nette Jongens. Ritmo di e “single” nobo di Chaika i Dopie lo bin ku un sabor di “dancehall” i ta bai ofer di un pareha kaminda e mucha muhé ta pidi e guy pa papia sèksi kuné pa e por kai "in the mood." E kitarista Willem Blankenburgh, ku a traha den pasado ku entre otro Levie Silvanie, tambe ta forma parti di e produkshon, ku un pida di kitara bibu toká. E “hook” di e kantika ta super “catchy” i fásil pa kanta. Parti di e letra ta bisa "Oh oh oh ki bo di, ki bo di papia ku mi sex, Pa." E “single” ta proyektá pa sali den wikènt benidero.


text:
Kralendijk- Boneiru ta bai haña un proseso di bakunashon akselerá pa por logra dominá e brote aktual di Covid i pa asina aliviá un preshon hopi grandi riba e sistema médiko di e isla.
Un promé paso den esaki ta un lote nobo di bakuna ku a yega Boneiru djamars atardi. Ta trata aki di 11.700 unidat adishonal di e bakuna di Pfizer. Segun sekretario di estado Paul Blokhuis (VWS) i hefe di e programa di bakunashon na hulanda, dr. Marc Sprenger, e situashon aktual ta un motibu dikon Hulanda a aprobá e petishon di gezaghèber Edison Rijna i Diputado Nina den Heyer pa manda mas bakuna, mas lihé pa Boneiru.
Seis dia pa siman
Un otro parti di e program ta, pa redoblá e kantidat di bakuna ku ta pasando awor pa dia, pa un kantidat di 500 bakuna. Pa por logra esaki, bakunashon lo tuma lugá 6 dia pa siman, na lugá di 5 dia pa siman. Efektivamente esaki ke men ku lo bakuná tambe riba djasabra.


text:
Awor cu poco poco e fecha di eleccion di 22 di September ta yegando, e partido di gobierno AVP ta haciendo tur intento den e ultimo dianan aki pa sigui manipula mente di pueblo. Mirando cu pueblo ya ta bon consciente caba di e desaster financiero cu nan a crea durante e ultimo 8 añanan, nan a yega na e idea “briyante” pa cuminsa produci nan propio tabelnan cu cifranan financiero mentiroso y manipulativo. Asina e manipuladornan di AVP a haya ta bon pa den nan tabel uza e terminologia “falta of dimas den presupuesto”, na lugar di uza e terminologia “deficit financiero”. Sin duda cu nan tin hopi berguensa mes di uza e palabra “deficit” den nan vocabulario, mirando e desaster cu nan a laga atras riba tereno financiero!
Desaroyo deficit 2002-2016
Den e tabel cu nan a produci nan a pinta un scenario sumamente negativo pa loke tabata e maneho financiero cu a ser hiba pa Gabinete Oduber durante e periodo di 2001 te cu 2007, caminda nan a goochel cu cifranan di deficit na nan antoho. Partido MEP lo no bay riba e mentira y estupides treci padilanti den e tabel manipulativo aki, pero ta trece na conocemento di pueblo un tabel real caminda por mira e desaroyo di e deficit(surplus) nan financiero durante e periodo di Gabinete Oduber (2002-2009) y di Gabinete Eman (2010-2016). E tabel adhunto ta destila for di e cifranan oficial cu ta aparece den e Annual Statistical Digest 2015 di Banco Central. A base di e cifranan aki dos averahe ta ser presenta, caminda por mira claramente cu durante gobernacion di MEP (Gabinete Oduber) e averahe di deficit tabata 85 miyon florin den 8 aña. Y e averahe di deficit pa loke ta e gobernacion di AVP (Gabinete Eman), esaki a yega na e suma astronomico di 294 miyon florin den 7 aña. Increibel, pero berdad!
Record deficit na 2012
Pues por conclui cu partido AVP a masacra nos finansa publico caminda e deficit financiero cu nan a crea den 7 aña ta casi 4 biaha di esun di gobierno di MEP. Pues nada straño cu esaki ta e motibo principal cu nan a logra krak nos debe nacional door di redobla esaki den 8 aña di tempo, yegando te na 86% di nos GDP. Nos tur por corda tambe e record mundial na deficit cu nan a crea na 2012 y 2014 caminda esakinan a surpasa 400 miyon florin na deficit.
Siguramente tur e cifranan oficial aki no ta zona dje bunita ey den orea di e manipuladornan di AVP y ta pesey nan a recori na crea nan propio tabelnan yena di mentira y manipulacion.
Finalmente, e pueblo inteligente cu si ta comprende tur e cifranan aki lo sa di castiga e partido abusado di AVP den e proximo eleccion.


text:
Tayer di debate pa stimulá pensamentu krítiko
Tayer di debate pa stimulá pensamentu krítiko
Fundashon Debat.ed ta pone enfasis riba e nesisdat pa tin un komunidat krítiko i kon por logra esaki mediante debate. Pa e rason aki Debat.ed ta organisá un tayer di debate pa adulto riba 12, 19 i 26 di novèmber próksimo.
“Changing Minds” ta e mishon di Debate Education Foundation Curaçao [Debat.ed] . Pa e ultimo kuater aña, Debat.ed tabata involukrá den diferente proyekto pa stimulá pensamentu krítiko na Kòrsou, mediante debate. Proyektonan manera Debate den Bario, moderashon di diferente debate i tambe tayernan ta ilustrá ku debate no ta solamente algu pa polítikonan. Edukashon di Debate ta enserá kombiná i integrá di un forma struktural diferente método (arte, deporte & debate) pa mehorá abilidat di partisipantenan.
Kada bes ta mas visibel ku pensamentu krítiko ta hasi falta den nos espasionan públiko i privá; diskushonan ku ta bira personal o violento ta lantando kabes i tambe e fenómeno di ‘fake news’. E abilidat pa prosesa informashon, separá loke ta “fake news” for di notisia bèrdat i formulá bo mes opinion riba loke ta pasa rondó di nos, tur bo por siña via di debate. Tambe ta esensial pa un persona sa kon pa formulá un argumento i hiba un diskushon sano.
Pa e rason aki Debat.ed ta intensifikando su esfuerso pa brinda tayer i proyektonan pa komunidat. Dianan 12, 19 i 26 di novèmber Debat.ed ta presentá e kurso bàsiko di debate pa adulto (18+). Nos lo trata tópikonan manera kon argumentá pa konvensé otro, kon reakshoná di forma efektivo i kon pa defendé bo posishon durante kualke diskushon o debate. Ademas bo ta traha riba kon bo ta presentá dilanti públiko i komuniká mihó. Registrashon ta possible via https://ai.debated.cw/workshop. Einan por haña tur detaye adishonal pa e tayer aki.
Pronto nos lo lansa nos klup di debate pa adulto i tambe e kurso Debate den Klas ku ta yuda maestronan i lidernan di ‘afterschool programs’ pa apliká téknikanan di debate ku nan gruponan. Pa 2023 nos lo tin varios torneo i otro proyekto pa sigui kambia mentenan lokal. Pa keda na altura di tur desaroyo por sigui nos riba retnan sosial bou di nòmber @debat.ed.


text:
ORANJESTAD,Aruba
E prome operacion di retina a wordu haci den ImSan.
Vitrectomia ta un operacion di wowo (retina) hopi dificil, complica y importante ku antes no tabata posibel na Aruba. Aruba tabata manda miles di pashentan afo pa tratamento di wowo, tur sorto di tratamentonan cu no ta por na Aruba. Awor di acuerdo cu e vision y maneho di nos gobierno nos cuidadanonan por wordu trata na Aruba mes. Miyones di florin tabata wordu gasta pa manda pashentnan afo pa cuido di nan wowo. Awor nos hendenan por haƱa cuido na Aruba mes. ImSan awor a inverti den un clinica especialisa den cuido di wowo y tin ekipo āstate of the artā. Nos doctornan y nursenan a haƱa hopi entrenamento pa por uza lo ultimo de lo ultimo. Nos pashentnan por keda serca di nan famia.Ā
Dr Moreno a haci e promer operacion di retina den historia na Aruba na Imsan.
Un otro āmilestoneā y cambio grandi den cuido medico na Aruba pa mehora nos servicio y cuido medico. Sinti e cambio den salud publico. Nos ta cumpliendo cu nos maneho y vision pa mehora cuido na Aruba.
Turistanan tambe ta sinti cu nan ta den un pais bon desaroya, caminda tin bon cuido medico. Cambionan grandi tumando lugar den cuido medico na Aruba, cambionan cu ta haci e diferencia. Minister Oduber ta sumanente gradicido y orguyoso di e desaroyonan positivo na Imsan.


text:
ORANJESTAD,Aruba
Parlamentario Endy Croes a recore rond Aruba riba Dia di Betico probechando asina pa saluda nos hendenan. Alabes a usa e oportunidad pa scucha kico ta biba den pueblo. Durante e recorido aki a haci un “pitstop” na e radio emisora di pueblo situa den cuna di nos Libertador Betico Croes esta na Top Fm 95. Top Fm 95 tambe a celebra Dia di Betico en grande cu un tent cu bon ambiente y un cantidad di cumindanan crioyo. Tabata sigur momentonan agradabel pa saluda entre otro e Directeur di e radio emisora Edmond Croes hunto cu su baby Emmeline y su mami Jari. Tambe a topa cu Casienne y henter famia y diferente otro amistadnan y conocirnan. Un placer pa por a saluda nos pueblo y mira con pueblo a sali masalmente pa celebra Dia di Betico, e Libertador di Aruba kende a percura entre otro pa Aruba su Status Aparte. Danki Betico!


text:
Mi a dicidi di drenta politica cu e unico meta di ta parti di un cambio cu Aruba lo bay tin. Mi a mira den mi ramo con diferente ministernan a traha y mi no por para na banda mas y acepta e manera con deporte ta wordo maneha. Mi a scohe pa un partido orguyoso y respeta. Desde cu mi a uni cu e Plataforma nobo POR e prome reaccion tabata hopi positivo, pero mi a haya mi mes cada bes confronta cu “ki number bo ta?”. Cada bes e mesun pregunta. Hopi ta interesa den unda bo lo ta riba lista.
Personalmente mi nunca a subi riba lista cu e intencion di tin un cierto number, mi intencion tabata y ta solamente di por tin e oportunidad pa yuda mi hendenan, mi pais y e deporte. Mi kier ta den un team cu por wak e necesidadnan di un pueblo y cu lo tin un plan pa asina por haci e cambionan. Mi kier tin e oportunidad pa forma parti di un ekipo cu lo trece deporte bek den nos scolnan, nos barionan y concentra riba movecion pa cu nos hobennan y grandinan. Number pa mi no ta importante, si esey ta un rekisito pa forma parti di un partido anto mi ta kere bo prioridadnan ta robes. Den mi opinion e number nunca mester hunga un rol den bo desicion pa un bida publico di sirbi bo comunidad. Ta di compronde cu algun partido lo confronta dificultad den forma un lista a base di numeracion di e candidatonan.
Politica mester mira un cambio na unda bo preferencia ta basa riba bo aceptacion y no depende riba un lista. Esaki a crea un stempel parlement na unda personan cu menos cu 100 voto ta sinta y dicidi riba e futuro di nos pais. Y ora bo wak riba e lista, tin varios político cu a haya hopi mas sosten di e pueblo. Esaki ta un falta di respet na e voz di pueblo, esaki ta trapa riba nos democracia electoral. Como politico of sirbido di pueblo bo no por trek bo mes ariba otronan cu a haya mas aprobacion.
Desde cu mi a sinta y papia cu nos lidernan di partido nan a expresa e mesun pensamento cu nos lista lo no sigui e sistema di posicion riba lista, cual ta discriminatorio y ta ofende e votador. Como partido nos lo respeta otro su resultado, nos lo apoya esnan cu e pueblo a duna mas sosten, nos lo entrega nos derecho di ley pa respet di e pueblo votador.
Ora un politico cana den barionan, demostra su intencion y mustra su experticio pa yuda nos isla e pueblo lo premie cu su sosten. Nan lo dicidi ken riba e lista di POR lo miho representa nan den un gobernacion proximamente. Diaranson 2 augustus como partido nos, como un partido orguyoso y respeta lo demostra nos pueblo cu nan ta esun cu lo pone esnan riba e lista den gobernacion. Nos tur lo firma un documento na unda nos ta enterga nos derecho pa ley di nos posicion di number riba e lista.
Esun cu pueblo duna mas sosten ta esun cu lo representa nan, no importa e orden di number riba lista. Un politico cu ta respeta su mes no por subi un lista y exigi di e lider un posicion, mas ainda si e no a demostra cu e pueblo ta para su tras.


text: Diasabra mainta a drenta informe di cu un persona ta warda un patruya pa pasa wak algo na un negoshi na Shiribana, mesora a dirigi un patruya na e sitio. Na yegada di e patruya na e laundromat a bin resulta cu aki ta trata di e video di e kiebro y ladronicia cometi na su negoshi recientemente. Riba e grabacion por a mira claramente cu aki ta trata di e conocido di inicial K. alias Peluca. Ademas riba e grabacion por mira e vehiculo cu a bah’e y a bolbe pa busk’e. Polis a informa e comerciante pa hiba e video pa recherche.


text:
ORANJESTAD (AAN )— Dialuna mainta, fraccion di Partido Movimento Electoral di Pueblo “MEP” a yama su conferencia di prensa semanal, den cual Parlamentario Shailiny Tromp-Lee a hiba palabra.
Tromp Lee, a comenta cu e siman aki ta trece hopi reto pa Parlamento, unda tin diferente ley pa trata, manera esun di COHO, RAft, Presupuesto. Sinembargo, el a menciona cu e no kier elabora den e ocasion aki riba e tres aspectonan aki. El a elabora si, riba e carta cu Parlamento a haya for di SKOA, Diabierna ultimo.
E parlamentario a expresa cu e anuncio cu SKOA a haci, encuando aumento di schoolgeld, ta uno cu mesora ta trece preocupacion.
E ta un realidad cu tin un disputa andando pa loke ta diferente punto di atencion pa loke ta trata SKOA, y e problematico di e werksternan ta data for di 2020. El a señala cu manera Gabinete Wever-Croes a forma, Minister di Enseñanza a institui un comision pa atende cu diferente punto, entre otro e asunto di werkster. El a agrega cu e carta di SKOA ta papia pa su mes, unda ta informa parlamentarionan cu SKOA a tuma e decision di aumenta schoolgeld, pa por acapara gastonan cu a bin ta acumulando, y pa nan por cumpli cu pago di nan debenan.
Parlamentario Tromp-Lee a menciona cu n a mes momento el a tuma contacto cu Director di SKOA, y nan tabata tin un combersacion basta largo Diabierna mainta. Tromp-Lee kier a haya sa con SKOA a yega na e punto aki, y si tin espacio pa sigui elabora y busca solucion.
El a bisa cu e contesta tabata positivo y cu nan preocupacion ta hopi grandi; e suma desde 2020 te cu e decision nobo a wordo tuma pa loke ta trata werksternan a trece nan den un situacion financiero, unda prome tabata papia di 500 mil florin, un miyon, y asina e suma a sigui subi te cu awor ta papia di un suma riba cuater miyon florin.
Esaki tin nan hopi preocupa, y tambe e falta di bin cu un solucion concreto y duradero. E parlamentario a subraya cu despues di a combersa cu e director di SKOA, el a keda positivo pasobra nan ta habri toch, pa sinta na mesa cu gobierno, locual e ta haya hopi importante y esencial.
Parlamentario Tromp-Lee a comenta cu e no a papia mesora cu Minister di Enseñanza, pero si a sinta na mesa cu Mediador di Gobierno y tambe cu SEPPA. Un conseho cu e mandatario a tuma na pecho y a purba di funciona como un brug ta, pa percura Pa e actornan keda na mesa di reunion, pasobra eynan ta yega na solucionnan concreto y enberdad por preveni cu e schoolgeld anuncia, keda concretiza. Traimerdia parlamentario Tromp-Lee a logra papia cu Minister di Enseñanza, y e tin un sensacion positivo c u e solucion ta na caminda.


text:
ORANJESTAD, Aruba: E sorteonan di e weganan di Lotto, cu ta hunga den e oranan di merdia, a permiti cu hopi mas hungado por tin mas chens pa gana, ya cu tur hungado ta purba nan suerte sea den e oranan di merdia of anochi y bira un ganado sigur.
Durante e sorteo di Zodiac di Merdia di diasabra 29 di juni ultimo, un di e hungadonan di Lotto cu a dicidi di cumpra su numbernan den e oranan di merdia y a gana 12.500 florin. El a cumpra su ticket cu e numbernan di suerte, 2312, cu signo Capricorn, na Botanica Koyari. Meredith F., di Botanica Koyari, a pasa cobra e check pa su cliente.
Di e forma aki Zodiac su sorteo di Merdia ta sigui parti premio entre su hungadonan.
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Sekreto #6: E muher cu konfiansa…
Sekreto #6: E muher ku konfiansa den su mes ta emprendedor (ondernemend)!
Tin dos tipo di hende riba e mundu aki: e persona ku ta sinta warda te ora algu sosode. Anto tin e persona ku ta soru pa algu sosode. Tin hende ku di naturalesa nan ta timido i tin hende ku ta juist franko(vrijmoedig), pero si Dios ta para na nos banda nos lo por biba un bida sobrenatural”. Nos tur tin kosnan ku nos tin ku vense. Un persona ku di naturalesa ta franco, lo tin ku bringa kontra soberbia(hoogmoed), bringa kontra reakshonan agresivo. Un persona ku di naturalesa ta timido tin ku bringa kontra preokupashonan, timides, bringa kontra di e tentashon pa posishina su mes komo un persona reserva si tin kosnan provokador of bringa kontra di falta di konfiansa den su mes.
Un persona franko hopi biaha ta sigur di su mes. Tin biaha tambe ta muchu brutu. Personanan ku ta franko no tin problema pa bisa un otro persona ku nan tin rason. Danki Dios ku nos por sinja di tin balansa den nos bida. Bo por usa e kosnan ku bo ta fuerte den dje i Dios lo judabo vense bo debilidatnan.
Un persona ku ta timido ta hala atras pa hopi kos ku berdaderamente e tin ku konfronta. Pero miedu ta paralisele. Hende tin ku bai deskubri kiko Dios tin pa nan bida. Por ta un aktitut di warda ta preveni ku bo ta komete eror, pero e resultado di personanan ku ta timido ta ku henter nan bida nan lo keda puntra nan mes kon lo nan bida lo tabata.
Komete un eror no ta un desaster, pasombra e por wordu drecha. Pero tin un fout ku lo bo no rekupera for di dje anto esey ta si bo no ta prepara pa komete un eror. Dios ta traha dor di nos fe i no dor di nos miedu. No keda para kantu deseando ku abo por hasi e kosnan ku otro hende ta hasi. Tuma e paso den algu. Bai biba!!!
Ora ku un persona ta introverti of ekstrovertido di su mes, e ora ey su komportashon lo semper tin e karakteristikanan ey. Esey no ta robes. Korda semper ku Dios a krea nos diferente. Tog ta posibel pa nos biba manera nos ke, mientras ku nos por ta nos mes. Investiga pesey bo kurason i puntra bo mes kiko Dios lo ke pa bo hasi i hasiele tambe. Ora Dios guiabo lo e dunabo tambe lokual bo tin mester pa logra bo meta. Si Dios pidibo pa hasi algu ku bo no ta sintibo bon pa hasiele, mi por garantisa bo ku si bo tuma e stap den fe, lo bo ripara ku Dios lo asisti bo den esaki.
Si bo ke logra algu, no bai sinta pensa kiko lo por bai robes. Ser positivo i pensa tokante e kosnan tremendo ku lo por bai sosode. Ta hasi un diferensia kon bo stel bo mes op. Ser positivo, tuma inisiativo, ser un emprendedor. E ora ey lo bo difruta mas di bida. Por ta den kuminsamentu esaki lo mustra difisil, pero a lo largo lo bo ripara ku e ta bale la pena.
Si bo ta un persona timido, pensa ku tin kosnan pehor ta pasa den bida. Tuma e desishon ku e judansa di Dios lo bo bira e muher ku Dios a destina pa bo ta. E ora ey tambe lo bo hanja e bida ku e tin pensa pa bo!!!!!


text:
ORANJESTAD,Aruba
Diabierna ultimo, Parlamento a haya un ley for di gobierno caminda riba pagina 4 di e ‘memorie van toelichting’ ta mustra cu gobierno ta bay duna CITGO un ‘discharge’ di 175 miyon dollar, segun lider di fraccion di AVP, sr Marlon Sneek a declara durante un conferencia di prensa diamars mainta.
Na mes momento sr Sneek a mustra cu nan a tuma nota di e hecho cu Raad van Advies ta cuestiona e hecho cu nan no ta haya cu ta corecto cu e ley aki a yega cerca nan, sin cu esaki tabatin un splicacion, sin cu tabatin e decision final di kico exactamente gobierno ta bay ‘give away.’
“Tur loke por saca di henter esaki ta cu gobierno ta bay regala 175 miyon dollar na CITGO y pa nos esaki ta di lamenta, sigur ora cu nos mira con dialuna Minister Presidente ta declara cu no tin espacio pa yuda pueblo cu prijs di awa y coriente mas barata, mirando cu a pidi tur hende keda paden y automaticamente lo gasta mas awa y coriente.
Pero kico Minister Presidente a sugeri pueblo pa haci, ta di habri tur bentana di cas pa biento pasa pero ta bira bay regala CITGO un suma di 175 miyon dollar y tur esaki den un situacion caminda tur pais rond mundo ta den un lockdown.
No tin hende pa negocia cune y e ora tin di puntra ta kico ta e urgencia pa bay regala e placa aki caminda nos mes como pais Aruba, ta den necesidadanan serio.
Pa nos fraccion e desaroyo aki ta pone cantidad di alarma zona caminda por anticipa cu lo bay tin un hende cu ta bay biba ‘lekker’ di e asunto aki y ta lanta e pregunta ta kende gobierno ta bay fix?
Ken gobierno ta bay previlegia atrobe riba lomba di pueblo di Aruba y esaki ta inaceptabel ya cu nos sa cu ‘friends and family’ a djodjo tur caminda y nos no ta spera cu atrobe ‘friends and family’ un biaha mas mester bay djodjo riba lomba di comunidad.
E cos aki ta inaceptabel y pa e motibo aki nos a manda un carta pa Presidente di Parlamento den cual nos ta bise cu absolutamente cu no y cu nos peticion ta pa no trata e ley aki ya cu no tin ningun urgencia.
Si nos tuma ehempel di Corsou caminda Clash a manda carta bisando cu nan ta para tur negociacion aworaki pa motibo cu tin incertidumbre grandi riba kico lo bay ta e futuro pero aki na Aruba gabinete Wever Croes ta ansha pa regala 175 miyon dollar. Na kende?
No ta un ley di urgencia y e ley aki lo no trece ningun florin den caha di gobierno y lo no yuda alivia e presion cu tin riba pueblo cu absolutamente nada pero aki ta simplemente regala un cos na un hende caminda nos no sa pakico esaki tin cu tuma luga di e forma aki.
Nos no sa y gobierno no a bisa ningun momento kico ta su meta y ora bo traha como gobierno, bo meta mester ta bienestar di pueblo y di e pais y awor nos ta mira cu gobierno kier bin c’un ley cual no ta privilegia pueblo den nada, ya cu ta regala ta bay regala 175 miyon dollar.
Tur esaki caminda den e contract cu tin riba mesa, ta poni bon cla cu si CITGO no cumpli cu esaki, ta CITGO tin cu paga y si e kier bay e tin cu bisa cuanto e kier duna pa bay y no por lanta bela bay sin paga nada.
Na e momentonan aki pais Aruba tin un contract cu ta garantisa 175 miyon dollar y gobierno kier laga nan bay sin paga algo sikiera y esaki no ta aceptabel pa fraccion di AVP y nos ta lanmenta cu gobierno ta haci mal uso di e oportunidad aki.
Probechando cu tur hende ta den cas, cu tur hende ta spanta pa loke ta pasando, pa probecha di e situacion pa bay busca un forma pa pasa un ‘machtiging’ cu cual ta duna gobierno un ‘carte blanche’ pa bay regala 175 miyon dollar di e pais aki y esaki ta inaceptabel.
Fraccion di AVP lo bay entrega un carta tambe na Gobernador ya cu na final di dia ta gobernador lo mester bay firma e ley aki despues cu e marionetanan den parlamento cu ta sostene gobierno vota pa esaki y nos ta spera pa Gobernador para banda di pueblo.
Tambe nos a manda un carta pa comisionnan cu nos a participa cu nan na Hulanda y tambe na Minister encarga cu Asuntonan di Reino mustrando cu e cos aki ta inaceptabel ya cu ta bay pasa un ley cu no ta beneficia pueblo y na e momentonan aki no tin ningun hende pa negocia,” lider di fraccion di AVP, Marlon Sneek a declara.


text:
Diamars mainta algo pasa di 9:00 a sosode un accidente riba crusada di Profesor Lorentzstraat y Emmastraat. Chauffeur di Toyota Passo riba caminda di preferencia a dal den un otro vehiculo cu a sali su dilanti. E chauffeur di e Nissan Tiida color shinishi a primi trot y bandona e sitio.
Atras na e sitio di e sucedido a bay laga atras plach’i number di auto y pida di e bumper. Den e Passo tabatin un pareha cu baby, afortunadamente ningun hende a resulta cu herida serio. Rapid response unit di ImSan a pasa controla tur hende.
Un rato despues di nos transmision bibo riba Facebook, algun bon samaritano a señala e auto para banda di Koningstraat. Aki polis a bin haya e vehiculo sospecha cu lo a hit run su so para den parkeervak dilanti un cas. Ta mustra cu algo a kibra den motor di e vehiculo lagando rastro di azeta atras riba caminda.
E chauffuer mes tabata spoorloos. Polis a tuma nota di camara di siguridad na e sitio di accidente como tambe unda a haya e auto y cuminsa un investigacion pa pone man tras di e chauffeur responsabel di tur e daño material laga atras.


text:
Kralendijk – Siman pasá representantenan di Tourism Corporation Bonaire (TCB) i gobiernu di Boneiru a asistí na un kumbre di krusero na Miami ku Florida Caribbean Cruise Association (FCCA) a organisá. E delegashon di Boneiru a konsistí di Kordinadó di Merkadeo di TCB Derchlien Vrolijk, Kordinadó di Krusero di Proyekto di TCB Elesiër Angel, Diputado di Desaroyo Ekonómiko i Turismo Hennyson Thielman, Kapitan di Haf Gunther Flanegin i Konsehero di Maneho Debby Rauwers.
Esaki tabata e promé evento despues di e pandemia, kaminda representantenan di tur kompania krusero por a topa ku ehekutivonan di diferente destinashon i touroperator-nan. E kompanianan krusero a kompartí nan eksperensia ku e pandemia i nan plannan pa move padilanti i renobá e industria. E presentenan por a rekonektá ku otro, establesé relashonnan nobo i papia tokante desaroyonan ku ta andando i tópikonan relashoná ku reinisio di nabegashon krusero. Pa Boneiru esaki tabata un oportunidat pa restablesé konekshonnan eksistente i komuniká tokante e vishon nobo, den liña ku e Plan di Rekuperashon di Turismo.
E kompanianan krusero a presentá nan protokòlnan nobo, manera nabegá ku te 95% di wéspetnan bakuná, kaminda un mayoria di e 5% ku no ta bakuná ta mucha bou di 12 aña. E ehekutivonan krusero a mustra interes den eksperensianan lokal (kultural) den un intento pa ‘Go local’. Ademas e kompanianan krusero a informá kon nan ta redefiní nan inisiativanan ekológiko i sosial i konstruí barku nobo ku ta mas sostenibel.
E delegashon boneriano a asistí tambe na enkuentronan individual ku diferente kompania krusero i organisashon apart. Durante e enkuentronan akí Boneiru a presentá su vishon riba bishita di barkunan krusero den futuro, manera esaki ta formulá den e Plan pa Rekuperashon di Turismo. Esaki ta den liña ku e esfuersonan pa krea un sektor turístiko ekilibrá i sostenibel pa término largu pa Boneiru.
Ta spera e promé bishita krusero na Boneiru na kuminsamentu di luna di sèptèmber 2021. Ehekutivonan krusero ta indiká ku Boneiru ta un di e islanan mas popular, ku un servisio na wéspet i eksperensia ku un skor riba 9 riba un eskala di 1 pa 10, mas haltu ku e skor di 7 na aña 2016. Esaki ta un kòmplimènt direkto pa e operadónan lokal na Boneiru i pa tur hende ku ta direktamente i indirektamente konektá ku e industria di servisio krusero.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
KRALENDIJK – Pastor Ivan Dario Perez Gomez huntu ku Komishon di Santana di Rincon, kier a rekordá un i tur ku djasabra dia 2 di novèmber 2019, ta dia di tur defuntu.
Pa tal okashon Santana lo ta habri henter siman pa asina tur hende lo por yuda ku limpiesa di e último lugá di sosiegu di nan ser kerí.
Lo bai tin un konteiner disponibel for di djaluna dia 28 oktober 2019, pa deshasi di tur sushi di den santana.
Ta bai un suplika na un i tur ku ta bai hasi nan kèlder i rondó di nan kèlder limpi pa hasi uso di e konteiner aki pa depositá na sushinan aden. Tambe lo bai tin saku nan di sushi kologa na diferente sitio den santana ku por hasi uso di dje pa deposuita sushi aden.
Alabes ta partisipá ku e djasabra atardi aki pa 6:00 or lo tin un Santu Sakrifisio di misa den santana pa tur nos sernan kerí.
Pa intenshon pa misa por akudí serka Dorothy Cicilia, Mientje Pourier i Ada Albertus pa por skirbi nòmber di bo defuntu.
Kòrda ku santana ta un lugá kaminda ku nos tur un dia lo mester bai aden.
Si kada un di nos ku tin nos ser keri aki den, soru pa rondo di nos keldernan ta limpi, outomatikamente nos santana tambe lo ta i lo keda limpi.
P’esei laga nos yuda kontribuí pa tene e santana aki limpi, tantu pa nos mes komo pa nos sernan kerí ku ta sosegá den dje.
Atentamente,
Pastor Ivan i komishon di Santana.


text:
Pa Arthur Sealy
Tantu den reunion di Konseho Insular di 11 di mei 2021 komo den reunion di Komishon Fiho di Konseho Insular dia 12 di mei 2021 konsehalnan Tjin Asjoe i Silberie konsientemente a konfirmá ku tin eror hasí usando e argumento; kaminda hende ta traha por kometé eror.
Pero ta nenga di tuma akshon. Tur eror tin konsekuensia i asta si no kometé eror tambe tin konsekuensia. Hefenan di BonLab i Salubridat Públiko ku ta e dos wowonan di e kadena di kuido di salú ta non aktivo i no ta duna di konosé ki eror nan a kometé. Ken ta responsabel pa e erornan riba tereno di infrastruktura i pèrdèmentu di dokumentu.
Defendé e erornan aki ta trese frikshon den komunidat i ta deber di konsehalnan Tjin Asjoe i Silberie pa komprondé ku nan argumento, kaminda hende ta traha por kometé eror ta destabilisá e sistema polítiko. Konseho Insular tin e deber di kontrolá Kolegio Ehekutivo i no defendé miembro di Kolegio Ehekutivo ku ta aktua konta reglanan di Bon Gobernashon.
E dos mienbronan di koalishon a demostrá di ta sali na interes partidario i no na interes di pueblo. Mi ta konvensí ku mester bini un kambio den e kultura di maneho i aktuashon di e koalishon MPB/UPB.Pa un maneho atministrativo sano mester baha e diputadonan i skohe pa personanan íntegro, ku bon reputashon, respetuoso i ku nunka a figurá riba un lista polítiko.
Di mes nan lo buska profeshonalnan i no kolaboradónan mará na un partido polítiko manera ta e kaso awor.
Arthur Sealy